Πρεμιέρες και προβολές βραβευμένων ταινιών στην Πάρο | Κοινή Γνώμη\nΈναρξη του 9ου Διεθνούς Φεστιβάλ Κινηματογράφου Αιγαίου στο Κυκλαδίτικο νησί\nΤο πρόγραμμα της ένατης διοργάνωσης, στην οποία περιλαμβάνονται πρεμιέρες, αλλά και προβολές βραβευμένων ταινιών, ξεκινά απόψε το βράδυ στο Περιβαλλοντικό & Πολιτιστικό Πάρκο Πάρου με το ντοκιμαντέρ «Sea of Shadows». Ο Richard Ladkani δημιουργεί εικόνες 360 μοιρών, εξασφαλίζοντας συγκλονιστικά πλάνα παρατήρησης που στόχο έχουν να προστατέψουν τη θάλασσα του Κορτές, την οποία ο Jacques Cousteau ονόμασε «το ενυδρείο του πλανήτη».\nΓια έξι ημέρες και συγκεκριμένα, έως την Κυριακή 14 Ιουλίου 2019, κάτοικοι και επισκέπτες του νησιού θα παρακολουθήσουν ενδιαφέρουσες παραγωγές του εγχώριου και διεθνούς κινηματογράφου, τόσο στο Πάρκο Πάρου όσο και στον Θερινό Κινηματογράφο Παροικιάς.\nΛίγες ημέρες αργότερα, το Φεστιβάλ θα συνεχιστεί και θα ρίξει αυλαία στην Πάτμο (16-21 Ιουλίου), αναδεικνύοντας έτσι το Αιγαίο ως διεθνή κινηματογραφικό προορισμό.\nΣτη φετινή διοργάνωση εγκαινιάζεται το περιβαλλοντολογικό πρόγραμμα “Echoes – Φωνές του Σήμερα”, που αποτελεί ένα όνειρο πολλών ετών αλλά και μια μεγάλη αναγκαιότητα της εποχής. Ακούγοντας τις ανησυχίες των παιδιών, οι υπεύθυνοι αποφάσισαν να φέρουν κοντά επιστήμονες, οργανώσεις και κινηματογραφιστές, προκειμένου να προτείνουν άμεσες λύσεις για το περιβάλλον. Μετά το πέρας των συζητήσεων, θα προβάλλονται σχετικές ταινίες.\nΤο Φεστιβάλ Κινηματογράφου Αιγαίου συνδιοργανώνεται με τους Δήμους Πάτμου & Πάρου και την Περιφέρεια Νοτίου Αιγαίου και τελεί υπό την αιγίδα της UNESCO.\nΤην Τετάρτη 10 Ιουλίου 2019, στο Cine Rex, θα προβληθεί το ντοκιμαντέρ «Diego Maradona». Η ταινία παρουσιάζει το προφίλ του μεγαλύτερου ειδώλου του παγκόσμιου ποδοσφαίρου, που μαζί με την πιο παθιασμένη αλλά και επικίνδυνη πόλη της Ευρώπης, τη Νάπολη δημιουργούν έναν εκρηκτικό συνδυασμό. Αμέσως μετά, το κοινό θα παρακολουθήσει ένα αφιέρωμα στον ζωντανό θρύλο του surf, Λερντ Χάμιλτον. Το “Take every wave” διερευνά τη ζωή μιας συναρπαστικής προσωπικότητας που τροφοδοτείται από το φόβο, τη φιλοδοξία και την υπέρβαση ενός ανθρώπου που άλλαξε το άθλημα που υπηρετεί.\nΠλαστικά & Μικροπλαστικά\nΣτο πλαίσιο του προγράμματος «Echoes», θα προβληθεί στο Πάρκο Πάρου το ντοκιμαντέρ του Avi Belkin «Mike Wallace is here». Ο σκηνοθέτης δημιουργεί ένα αρχειακό πορτρέτο που διερευνά τι ωθούσε αλλά και τι βασάνιζε αυτόν τον αεικίνητο ρεπόρτερ, του οποίου η ιστορική καριέρα και ταραγμένη προσωπική ζωή συνδέθηκαν άρρηκτα με την εξέλιξη των δημοσιογραφικών εκπομπών. Στο «Drowning in plastic» του Tom Watt-Smith που ακολουθεί, η βιολόγος Liz Bonnin εργάζεται με εργάζεται με κορυφαίους θαλάσσιους βιολόγους και ακτιβιστές για να ανακαλύψει τους πραγματικούς κινδύνους τους πλαστικού στους ωκεανούς μας και τι συνεπάγονται για τη ζωή στον πλανήτη.\nΤο πρόγραμμα της Πέμπτης 11/07 ανοίγει στο Cine Rex η δραματική ταινία του Francois Ozon “Θέλημα Θεού”. Ο Αλεξάντερ ζει στη Λυών με τη γυναίκα και τα παιδιά του, αλλά όταν μαθαίνει ότι ο ιερέας που τον κακοποίησε εξακολουθεί να δουλεύει με παιδιά, αποφασίζει να «σπάσει» τη σιωπή του… Από την άλλη, στο ρομαντικό «Photograph» (πρεμιέρα), ένας φωτογράφος δρόμου στη Βομβάη πιέζεται από τη γιαγιά του να παντρευτεί κι έτσι, πείθει μια άγνωστη να παραστήσει την αρραβωνιαστικιά του κατά τη διάρκεια μιας οικογενειακής επίσκεψης.\nΈνα νέο όραμα για το μέλλον – Χρηματοδοτώντας την Αλλαγή\nΣτο ντοκιμαντέρ «2040», ο σκηνοθέτης Damon Gameau διερωτάται τι μορφή μπορεί να έχει το μέλλον αν απλώς υιοθετήσουμε τις βέλτιστες λύσεις που ήδη υπάρχουν για τη βελτίωση της υγείας του πλανήτη και τις καθιερώσουμε ως κυρίαρχες πρακτικές. Παρόμοιας υφολογίας είναι και το δεύτερο ντοκιμαντέρ που θα προβληθεί το ίδιο βράδυ στο Πάρκο Πάρου. Αναρωτήθηκες ποτέ γιατί μπροστά σου εμφανίζονται διαφημίσεις για προϊόντα που έτυχε να αναζητήσεις την προηγούμενη; Έχεις κάθε λόγο να φοβάσαι. Και πολύ. Τα δεδομένα έχουν ξεπεράσει το πετρέλαιο ως το πολυτιμότερο αγαθό παγκοσμίως. Το «The Great Hack” σκηνοθέτησαν οι: Karim Amer και Jehane Noujaim.\nMία κωμωδία και ένα δράμα είναι το κινηματογραφικό μενού της Παρασκευής 12/07 στο Cine Rex. Στο “Top end wedding” ο Wayne Blair μας πηγαίνει ένα υπέροχο ταξίδι από τη μεγάλη πόλη ως το μακρινό βορρά της Αυστραλίας που μιλά για την ομορφιά του να επιστρέφει κανείς σπίτι. Η ταινία “Euphoria” της Valeria Gollino εκτυλίσσεται γύρω από δύο αδέλφια που έχουν απομακρυνθεί και στα οποία θα δοθεί η ευκαιρία να γνωριστούν πραγματικά. Σύντομα θα ανακαλύψουν ότι τους ενώνει ένας δυνατός δεσμός.\nΠροστασία της Θάλασσας & Αλιεία\nΤο πρώτο ντοκιμαντέρ στο Πάρκο Πάρου με τίτλο «Artifishal» είναι μια ταινία για τα άγρια ποτάμια και ψάρια που διερευνά το υψηλό κόστος της λανθασμένης μας αντίληψης, που εκτιμά ότι οι μηχανικά σχεδιασμένες λύσεις μπορούν να αντισταθμίσουν την καταστροφή του φυσικού περιβάλλοντος. Τέλος, το συγκλονιστικό «Maiden» παρουσιάζει ένα συγκινητικό ταξίδι γεμάτο ένταση και αγωνία, μια περιπέτεια που εξυμνεί την αδιάκοπη επιμονή του ανθρώπινου πνεύματος.\nΤρυφερές λεπτομέρειες από τον έρωτα του Leonard Cohen με τη μούσα του, Marianne Ihlen, η οποία κέρδισε την αθανασία μέσα από τα τραγούδια «So Long Marianne» και «Bird on the Wire» φέρνει στο φως το ντοκιμαντέρ «Λόγια Αγάπης», το Σάββατο 13 Ιουλίου στο Cine Rex. Ακολουθεί το «Anthropocene: The Human Epoque», ένας κινηματογραφικός διαλογισμός επάνω στο μεγάλης κλίμακας μηχανικό επανασχεδιασμό του πλανήτη. Πρόκειται για το έργο της πολυβραβευμένης ομάδας των Jennifer Baichwal, Nicholas de Pencier και Edward Burtynsky.\nΟικοτουρισμός & Κυκλική Οικονομία\nΤο ντοκιμαντέρ «The Brink» της Alison Klayman ακολουθεί τον Steve Bannon ύστερα από την αποχώρησή του από τη θέση του συμβούλου σε θέματα στρατηγικής του Trump στην πορεία του προς την παγίωση αυτού που ονομάζει το «παγκόσμιο λαϊκιστικό κίνημα». Αμέσως μετά, έρχονται οι «Ευτυχισμένοι πρίγκιπες» του Πάνου Δεληγιάννη. Από την καρδιά μιας φαβέλας στο Ρίο Ντε Τζανέιρο, η τέχνη του θεάτρου δίνει φτερά σε μια ομάδα παιδιών για να πετάξουν πάνω από τους φόβους τους και τα όνειρά τους. Οι δύο ταινίες θα προβληθούν στο Πάρκο Πάρου.\nΕλληνικό άρωμα και στοιχεία μιούζικαλ\nΑπό την Κύπρο έρχεται η πρώτη ταινία που ανοίγει το πρόγραμμα της τελευταίας ημέρας προβολών στο Θερινό Κινηματογράφο Παροικιάς. Ο Γιάννης σχεδιάζει να εγκαταλείψει την Κύπρο όταν ο σκύλος του το σκάει και περνάει στην «τουρκική» πλευρά. Η μεταφορά ζώων ανάμεσα στις δύο «πλευρές» απαγορεύεται και έτσι, ο Γιάννης θα πρέπει να φέρει πίσω παράνομα τον αγαπημένο του φίλο. Σκηνοθέτης της ταινίας «Αναζητώντας τον Χέντριξ» είναι ο Μάριος Πιπερίδης. Αμέσως μετά, θα προβληθεί το βιογραφικό «Rocketman», το επικό μιούζικαλ φαντασίας για την απίθανη ιστορία των πρώτων χρόνων της καριέρας του Έλτον Τζον. Η ταινία ακολουθεί το μεγαλειώδες ταξίδι της μεταμόρφωσης του Reginald Dwight από ντροπαλό μουσικό παιδί-θαύμα στον παγκόσμιο σταρ Elton John.\nΤέλος, στο πρόγραμμα προβολών του Διεθνούς Φεστιβάλ Κινηματογράφου Αιγαίου περιλαμβάνονται επίσης οι ταινίες «Yesterday» του Danny Boyle και «Όταν οι ντομάτες συνάντησαν τον Βάγκνερ» της Μαριάννας Οικονόμου, που διαδραματίζεται σε ένα χωριό του θεσσαλικού κάμπου (Πέμπτη 11/07 στο Lefkes Popup Cinema).\n3 Απρ. 2019 - 13:08\n4 Οκτ. 2013 - 11:17\n2 ΔΥΠΕ Πειραιώς και Αιγαίου Δημήτρης Ρουσουνέλος βράβευση επιτυχόντων μαθητών βρεφονηπιακός σταθμός Ερμούπολης Μαριέτα Παπαβασιλείου οικογένεια 6η ΠΕΔΙΛΣ Φωτεινή Βελεσιώτου Πολιτική Προστασία ανεύρεση σορού Lucian Fatu αποτελέσματα ποδοσφαίρου animasyros 9.0 Λυκόπουλα επιχορηγήσεις συλλόγων SEATRAC αντιπολίτευση Ένωση Απόστρατων Αστυνομικών Ν. Κυκλάδων εγκατάλειψη οχημάτων νησιωτικές ΔΟΥ συντριβή αεροσκάφους Σύλλογος Γυναικών Σερίφου Σύλλογος Δασκάλων και Νηπιαγωγών Σύρου Ουρανία Ρινακάκη ευρωπαϊκά κονδύλια διάσωση επιβατών Syros Emporium εμπορικό λιμάνι Ναυτικός Όμιλος Πάρου Φουρτουνιασμένη θάλασσα


λογοτεχνικά σοκάκια: Νέα κυκλοφορία "Χάρτινες μνήμες" Χρήστος Γ. Φλουρής, εκδόσεις Διόπτρα\nΝέα κυκλοφορία "Χάρτινες μνήμες" Χρήστος Γ. Φλουρής, εκδόσεις Διόπτρα\nΈνα συγκινητικό μυθιστόρημα, με ηρωίδα μια νέα γυναίκα που έρχεται αντιμέτωπη με το επώδυνο παρελθόν της και τολμά να διεκδικήσει την ευτυχία."Χάρτινες μνήμες" του συγγραφέα Χρήστου Γ. Φλουρή και κυκλοφορεί από τις εκδόσεις Διόπτρα.\nΑναρτήθηκε από καλλιοπη κρητικου στις 12:06 π.μ.


Είτε είστε αρχάριοι είτε θέλετε να βελτιώσετε την τεχνική σας στο γκολφ, το γήπεδο μίνι γκολφ με 18 τρύπες ικανοποιεί όλες τις επιθυμίες σας.\nΕνταγμένο αρμονικά στους ειδικά σχεδιασμένους κήπους, προσφέρει τις καλύτερες συνθήκες για χτυπήματα για τους νεαρούς και λιγότερο νεαρούς παίκτες, για ερασιτέχνες και επαγγελματίες. Εκτός από τα green, το γήπεδο διαθέτει πετρώδεις περιοχές, λιθάρια, υδάτινα εμπόδια, παγίδες άμμου, λόφους, λακκούβες και κοιλώματα.\nΤο προσωπικό μας σας χορηγεί μπαστούνια σε διάφορες διαστάσεις, μπαλάκια, κάρτες βαθμολογίας και λίστες αποτελεσμάτων διασφαλίζοντας εξ αρχής τις καλύτερες προϋποθέσεις για μια μοναδική εμπειρία. Τα green είναι εξοπλισμένα με δείκτες αφετηρίας, κύπελλα στις τρύπες και σημαίες. Καλή διασκέδαση!\nΌλες οι δραστηριότητες στο Neptune Hotels\nΤένις & Σκουός


Η ουροδυναμική μελέτη αποτελεί τη μόνη αντικειμενική εξέταση της λειτουργικότητας του κατωτέρου ουροποιητικού συστήματος, δηλαδή της ουροδόχου κύστης, του σφιγκτηριακού μηχανισμού και της ουρήθρας. Πίο συγκεκριμένα, τo κατώτερο ουροποιητικό σύστημα θα πρέπει να λειτουργεί εναρμονισμένα ως ενιαίο σύνολο με σκοπό την αποθήκευση ούρων (υπό χαμηλές πιέσεις) στην φάση ηρεμίας και την αποτελεσματική κένωση της ουροδόχου κύστης κατά την φάση της ούρηση. Οποιαδήποτε διαταραχή των παραπάνω λειτουργιών μπορεί να επιφέρει συμπτώματα από το κατώτερο ουροποιητικό σύστημα, όπως:\nπροβλήματα έναρξης της ούρησης\nπροβλήματα ατελούς κένωσης της κύστης\nΗ ουροδυναμική μελέτη προσφέρει έτσι ένα πολύτιμο εργαλείο στη διερεύνηση ασθενών με δυσλειτουργία του κατώτερου ουροποιητικού συστήματος, ακράτεια, επιλεγμένες περιπτώσεις όπου έχει προηγηθεί επέμβαση στην πύελο, περιπτώσεις που περιπλέκεται η διαφοροδιάγνωση από περισσότερες από μία παθήσεις (όπως συμβαίνει στις γυναίκες με ακράτεια προσπαθείας και πρόπτωση του πυελικού εδάφους ή κυστεοκήλη). Ωστόσο, σημαντική είναι η συμβολή της και στην αξιολόγηση ουρολογικών συμπτωμάτων σε ασθενείς με νευρολογικές παθήσεις όπως: σκλήρυνση κατά πλάκας, νόσο του Πάρκινσον (Parkinson), αγγειακά εγκεφαλικά επεισόδια, κακώσεις του νωτιαίου μυελού, σακχαρώδης διαβήτης κτλ.\nΜε την εφαρμογή μιας αξιόπιστης ουροδυναμικής μελέτης και της σωστής ερμηνείας αυτής (εξαρτάται από την εμπειρία του ουρολόγου) βελτιώνεται σημαντικά η ορθή διάγνωση και επιλέγεται η σωστή χειρουργική θεραπεία, αποφεύγοντας έτσι τυχόν δυσερμηνεία των σημείων και των συμπτωμάτων του ασθενούς.\nΑπαιτείται κάποια προετοιμασία πριν την Ουροδυναμική μελέτη;\nΠριν την ουροδυναμική μελέτη δεν απαιτείται καμία ιδιαίτερη προετοιμασία, πλην της διακοπής φαρμάκων που ενδέχεται να έχουν χορηγηθεί για τη λειτουργία της κύστης (αντιμουσκαρινικά/ αντιχολινεργικά/ β3-αγωνιστής). Η διακοπή θα πρέπει να γίνει 5-7 ημέρες πριν από την εξέταση. Την ημέρα της εξέτασης, καλό θα ήταν να προσκομίσετε συμπληρωμένο ένα 3ήμερο ημερολόγιο ούρησης.\nΜπορείτε να φάτε και να πιείτε κανονικά πριν από την εξέταση, ενω θεμιτό είναι να προσέλθετε με σχετικά γεμάτη την ουροδόχο κύστη, εαν αυτό είναι εφικτό. Απαραίτητη πρϋπόθεση για τη διενέργεια της εξέτασης είναι να μην υπάρχει λοίμωξη ουροποιητικού (πρόσφατη καλλιέργεια ούρων αρνητική). Επίσης απαραίτητη κρίνεται η πραγματοποίηση ενός υπερηχογραφήματος νεφρών –κύστης προ και μετά ούρησης πριν τη διενέργεια της ουροδυναμικής μελέτης. Τέλος, σημαντικό είναι να αναφερθεί αν υπάρχει αλλεργία στο λάτεξ ή σε κάποια άλλη ουσία/φάρμακο. Η όλη διάρκεια τηε εξέτασης είανι 30-45 λεπτά.\nΠως πραγματοποιείται η Ουροδυναμική μελέτη;\nH εξέταση λαμβάνει χώρα στα εξωτερικά ιατρεία του ουρολογικού τομέα από εξειδικευμένο προσωπικό. Αρχικά ο/η ασθενής θα ουρήσει σε μια ειδική τουαλέτα (ουροροομετρία), όπου γίνεται αυτόματη καταγραφή της ποσότητας και της ροής των ούρων. Εν συνεχεία ο/η ασθενής ξαπλώνει σε κατάλληλη αναπαυτική θέση και πραγματοποιείται εισαγωγή ειδικών καθετήρων-αισθητήρων, αφού πρώτα υπολογιστεί το υπόλειμμα των ούρων και αδειάσει η ουροδόχος κύστη. Οι καθετήρες εισάγονται στην ουροδόχο κύστη και στο ορθό αντίστοιχα χωρίς πόνο, ενώ αυτοκόλλητα ηλεκτρόδια εφαρμόζονται στην περιοχή του περινέου. Γίνεται καταγραφή των πιέσεων στην ουροδόχο κύστη και στην κοιλιακή χώρα κατά τη σταδιακή πλήρωση της κύστης με νερό, αναπαράγοντας τη φυσιολογική διαδικασία πλήρωσης της κύστης με ούρα, επιτρέποντας την καταγραφή της πίεσης που αναπτύσσει ο μυς της κύστης (εξωστήρας).\nΚατά τη διάρκεια της εξέτασης γίνεται καταγραφή της προοδευτικής αισθητικότητας της ουροδόχου κύστης, διαπιστώνονται πιθανών ακούσιες συσπάσεις του εξωστήρα, γίνεται έλεγχος της ηλεκτρομυογραφικής δραστηριότητας, υπολογίζεται η μέγιστη χωρητικότητα της ουροδόχου κύστης, ενώ κατόπιν ειδικών δοκιμασιών, ελέγχεται η ακούσια απώλεια ούρων.\nΗ εξέταση ολοκληρώνεται με τον/την ασθενή να καλείται να ουρήσει σε ειδική τουαλέτα (χωρίς την αφαίρεση των καθετήρων), προκειμένου να γίνει αντίστοιχη καταγραφή των πιέσεων κατά την κένωση της κύστης.\nΣτη συνέχεια πραγματοποιείται ανάλυση των δεδομένων και συντάσσεται ειδική έκθεση. Ο ασθενής επιστρέφει άμεσα στις καθημερινές του δραστηριότητες.\nΤι εξετάσεις περιλαμβάνει η ουροδυναμική μελέτη;\nΗ ουροδυναμική μελέη περιλαμβάνει τις εξής εξετάσεις:


Κοινή κηδεία για το ζευγάρι που πέθανε την Πρωτοχρονιά στην Ιταλία | Gpop.gr\nΜεγάλη συγκίνηση έχει προκαλέσει στην Ιταλία ο τραγικός θάνατος δυο νέων, του ‘Αλεξ Φερράρι και του Λούκα Μπορτολάζο, 21 ετών, οι οποίοι έχασαν την ζωή τους την νύχτα της Πρωτοχρονιάς, εξαιτίας τοξικών αναθυμιάσεων από μαγκάλι της αγροικίας όπου είχαν πάει για να γιορτάσουν το νέο έτος, κοντά στην Βερόνα.\nΤην Πέμπτη, οι οικογένειες του ‘Αλεξ και του Λούκα ανακοίνωσαν ότι η κηδεία τους θα είναι κοινή, στην εκκλησία του Αγίου Ιωάννη του Βαπτιστή, στην τοποθεσία Αρτζινιάνο, κοντά στην πόλη Βιτσέντσα.\nΚαι αναφέρεται, παράλληλα, σε δήλωση του καθολικού αυτού ιερέα ο οποίος θέλησε να τονίσει: «Θα πούμε το ύστατο χαίρε σε δυο νεαρά παιδιά που έχασαν την ζωή τους στο βουνό. Δεν είχα καταφέρει να γνωρίσω προσωπικά τον ‘Αλεξ και τον Λούκα, έχω πέντε ενορίες και ήρθα πρόσφατα στην περιοχή αυτή. Έμαθα ότι ήταν ένα ομοφυλόφιλο ζευγάρι αφότου δέχθηκα να τελέσω την λειτουργία, αλλά για μένα δεν αλλάζει τίποτα. Πρόκειται για το δράμα δυο ζωών που ξεριζώθηκαν πολύ νωρίς».\nPrevious Post: Νέο album για το Soti Βολάνη\nNext Post: Μηνύματα μίσους αντί ευχών στο μωρό της Πρωτοχρονιάς του 2018


Δήμαρχος Ανατ. Σάμου: Υπάρχουν φαβέλες στην πρωτεύουσα του νησιού, έχει ανατραπεί η ζωή μας - New Planet\nHome / ΛΑΘΡΟΜΕΤΑΝΑΣΤΕΣ / ΣΑΜΟΣ / Δήμαρχος Ανατ. Σάμου: Υπάρχουν φαβέλες στην πρωτεύουσα του νησιού, έχει ανατραπεί η ζωή μας\nΔήμαρχος Ανατ. Σάμου: Υπάρχουν φαβέλες στην πρωτεύουσα του νησιού, έχει ανατραπεί η ζωή μας\nΤο Κέντρο Υποδοχής και Ταυτοποίησης στην Ανατολική Σάμο φιλοξενεί περισσότερους από 6.000 πρόσφυγες και μετανάστες, ενώ έχει χωρητικότητα 700 ατόμων, δήλωσε ο δήμαρχος της περιοχής.\nΓια «τραγική κατάσταση» που έχει διαμορφωθεί στο νησί έκανε λόγο ο δήμαρχος Ανατολικής Σάμου Γιώργος Στάντζος, εκφράζοντας την ανησυχία του για τις ροές προσφύγων και μεταναστών.\nΜιλώντας στο Σάββατο στην τηλεόραση του Open, σημείωσε ότι το Κέντρο Υποδοχής και Ταυτοποίησης στην Ανατολική Σάμο φιλοξενεί περισσότερους από 6.000 πρόσφυγες και μετανάστες, ενώ έχει χωρητικότητα 700 ατόμων.\nΕίπε επίσης ότι έχει ανατραπεί πλήρως η ζωή των κατοίκων, ενώ αναφέρθηκε και στις αντίξοες συνθήκες κάτω από τις οποίες ζουν οι μετανάστες και πρόσφυγες.\nΌπως ανέφερε, «έχουν αναπτυχθεί στην πρωτεύουσα του νησιού φαβέλες».\n«Υπάρχουν καθημερινά πυρκαγιές»\nΤόνισε, δε, ότι υπάρχουν καθημερινά πυρκαγιές και κόβονται δέντρα, ενώ ανέφερε ότι οι άνθρωποι κάνουν την ανάγκη τους σε ρέματα και κάτω από δέντρα.\nΟ δήμαρχος Ανατολικής Σάμου απηύθυνε έκκληση για άμεση μεταφορά των μεταναστών και προσφύγων εν όψει του χειμώνα.\nΥπογράμμισε, επιπλέον, ότι «το κόκκινο σημείο στο Αιγαίο βρίσκεται εδώ» και ζήτησε άμεση υλοποίηση μέτρων.\nΚουμουτσάκος: Μπορούμε να ζητήσουμε έκτακτη βοήθεια\nΤην Παρασκευή, ο αναπληρωτής υπουργός Προστασίας του Πολίτη, αρμόδιος για τη μεταναστευτική πολιτική, είπε ότι η Ελλάδα έχει τη δυνατότητα να ζητήσει έκτακτη βοήθεια για το μεταναστευτικό.\n«Αν βρεθούμε σε έκρυθμη κατάσταση λόγω Συρίας, έχουμε πάντα τη δυνατότητα να επικαλεστούμε και το άρθρο 78-3 της Ευρωπαϊκής Συνθήκης», είπε.


Κορίνα Στεργιάδου: «Το GNTM δεν είναι το μόντελινγκ» | Zappit\nHome / Ψυχαγωγία / Κορίνα Στεργιάδου: «Το GNTM δεν είναι το μόντελινγκ»\nΚορίνα Στεργιάδου: «Το GNTM δεν είναι το μόντελινγκ»\nΤετάρτη, 13.10.2021, 14:50\nΔείτε όλα όσα είπε η Κορίνα Στεργιάδου.\n«Δε θεωρώ πως έχω να πω κάτι δημόσιο, δε θεωρώ τον εαυτό μου δημόσιο πρόσωπο. Έχω κάτσει στην άκρη, έχω τον σύζυγό μου που είναι δημόσιο πρόσωπο, κάποιος πρέπει να κρατάει τα ηνία πίσω. Θα μπορούσα να κάνω και άλλα πράγματα, αλλά επειδή έκανα μικρή οικογένεια ήθελα να μείνω με τα παιδιά», είπε αρχικά η Κορίνα Στεργιάδου.\nΓια την καριέρα της, η Κορίνα Στεργιάδου σημειώνει: «Είχα ψώνιο από μικρή με το μόντελινγκ, ήθελα να γίνω μοντέλο. Δεν είχα ενδοιασμούς και ταμπού και έτσι πήγα στα Playmate. Οι γονείς μου ήταν με το μέρος μου, δεν είχαν καταλάβει ότι θα κάνω playboy».\nΣχετικά με το GNTM, η Κορίνα Στεργιάδου λέει: «Το GNTM δεν είναι το μόντελινγκ. Αν με κλείσει κάποιος για μια δουλειά, δε θα με βάλει να περπατήσω με σχοινί αν έχω υψοφοβία. Δε θα μπορούσα να είμαι στην κριτική επιτροπή. Ποια είμαι εγώ να κρίνω αν κάποια είναι χοντρή;».\nΓια τον σύζυγό της και το σίριαλ στο οποίοι πρωταγωνιστεί, το οποίο προβάλλεται καθημερινά από το MEGA, «Το Αύριο μας Ανήκει», η Κορίνα Στεργιάδου λέει: «Δεν βλέπω τις ερωτικές σκηνές του Αντώνη. Δεν μπορώ να αποδεχτώ το ποια θα πιάσει ή θα χουφτώσει. Περάσαμε κρίση στον γάμο μας αλλά κάτι δυνατό δε χάνεται εύκολα».


Στέιτ Ντιπάρτμεντ προς Τουρκία: «Σεβαστείτε την ιστορία της Αγίας Σοφίας» – DailyPost.gr\nΗ ετήσια έκθεση του Στέιτ Ντιπάρτμεντ, για τις θρησκευτικές ελευθερίες ανά τον κόσμο, καταγράφει προκλήσεις που αντιμετωπίζουν οι θρησκευτικές μειονότητες στην Τουρκία και μεταξύ των πιο σημαντικών θεμάτων που παρουσιάζονται είναι οι δυσκολίες στο άνοιγμα ή τη λειτουργία χώρων λατρείας και η επίλυση περιουσιακών διαφορών που σχετίζονται με τις κυβερνητικές απαλλοτριώσεις που έχουν γίνει σε εκκλησιαστικές εκτάσεις και ακίνητα.\nΗ έκθεση υπογραμμίζει ότι η Αγία Σοφία είναι ένα σύμβολο ειρηνικής συνύπαρξης, ουσιαστικού διαλόγου και σεβασμού μεταξύ των θρησκειών.\nΣημειώνεται ότι οι ανώτεροι κυβερνητικοί αξιωματούχοι των ΗΠΑ εκφράζουν δημόσια και ιδιωτικά σε Τούρκους αξιωματούχους την οπτική τους που θέλει την Αγία Σοφία να είναι μνημείο εξαιρετικής σημασίας, υποστηρίζοντας τη διατήρησή της κατά έναν τρόπο που θα σέβεται και θα είναι σύμφωνος με την πολυθρησκευτική της ιστορία.\n«Ο υπουργός Εξωτερικών (Μάικ Πομπέο) και άλλοι ανώτεροι κυβερνητικοί αξιωματούχοι συνέχισαν να παροτρύνουν τους κυβερνητικούς αξιωματούχους (της Τουρκίας) να ανοίξουν ξανά την ελληνορθόδοξη Θεολογική Σχολή της Χάλκης και να επιτρέψουν σε όλες τις θρησκευτικές κοινότητες να εκπαιδεύουν τους κληρικούς τους στη χώρα», αναφέρει η έκθεση.


ΚΑΘΡΕΦΤΗΣ ------------------------- Ariadni's Mirrorblog----: ΤΟ ΤΕΕ ΕΙΔΙΚΗΣ ΑΓΩΓΗΣ ΔΗΜΙΟΥΡΓΕΙ!\nΑναρτήθηκε από ΑΡΙΑΔΝΗ Παπαφωτίου στις 12:29 μ.μ.\nΟι άνθρωποι πρέπει να καταλάβουν πως τα παιδιά με ειδικές ανάγκες δεν είναι άρρωστα, δεν ψάχνουν για θεραπεία, απλά αποδοχή. Αυτή η εβδομάδα είναι για την ειδική αγωγή. 93% των ανθρώπων δε θα το αντιγράψει αυτό. Εσύ θα είσαι στο 7% που θα το αντιγράψουν και θα το αφήσουν στον τοίχο τους τουλάχιστον για μια ώρα....!!!\nΣΥΓΚΛΟΝΙΣΤΙΚΗ ΠΡΟΣΠΑΘΕΙΑ, ΣΥΓΚΛΟΝΙΣΤΙΚΗ ΕΚΔΗΛΩΣΗ, ΣΥΓΚΛΟΝΙΣΤΙΚΟ ΑΡΘΡΟ! ΜΠΡΑΒΟ, ΑΡΙΑΔΝΗ!


ΜΕΤΑΜΟΣΧΕΥΣΗ ΜΑΛΛΙΩΝ ΘΡΑΚΟΜΑΚΕΔΟΝΕΣ, ΕΜΦΥΤΕΥΣΗ\nΜΕΤΑΜΟΣΧΕΥΣΗ ΜΑΛΛΙΩΝ ΘΡΑΚΟΜΑΚΕΔΟΝΕΣ: Για εμφύτευση και ανεπανάληπτη μεταμόσχευση μαλλιών Θρακομακεδόνες πάρτε οικονομική προσφορά 24h και φθηνά και 100%.\nΕμφύτευση γενιών φρυδιών φθηνά και οικονομικά στους Θρακομακεδόνες γίνεται;\nΤι σας κάνει να πιστεύετε ότι η εμφύτευση μαλλιών στους Θρακομακεδόνες οικονομικά θα έχει επιτυχία;\nΤι σας κρύβουν όταν κερδίζετε ένα δώρο εμφύτευσης μαλλιών στους Θρακομακεδόνες;\nΜεταμόσχευση μαλλιών Θρακομακεδόνες: Αντιμετώπιση τριχόπτωσης - αλωπεκίας\nΘέλω έναν σωστό δερματολόγο με εμπειρία για μεταμόσχευση μαλλιών στους Θρακομακεδόνες να ξεμπερδεύω!\nΈλληνες δερματολόγοι για μεταμόσχευση μαλλιών στους Θρακομακεδόνες και όλη την Ελλάδα\nΕμφύτευση μαλλιών για γυναίκες στους Θρακομακεδόνες\nΠοιοι κίνδυνοι υπάρχουν στην αναζήτηση κλινικής μεταμόσχευσης μαλλιών Θρακομακεδόνες;\nΘέλω διαφήμιση για Μεταμόσχευση Μαλλιών Θρακομακεδόνες: Τι πρέπει να κάνω;\nΕρωτήσεις - F.A.Q. για ΜΕΤΑΜΟΣΧΕΥΣΗ ΜΑΛΛΙΩΝ ΘΡΑΚΟΜΑΚΕΔΟΝΕΣ\nΓΙΑΤΙ ΜΕΤΑΜΟΣΧΕΥΣΗ ΜΑΛΛΙΩΝ ΘΡΑΚΟΜΑΚΕΔΟΝΕΣ ΑΠΟ ΤΙΣ ΠΙΟ ΠΑΝΩ ΕΤΑΙΡΕΙΕΣ;\nΠολλοί στους Θρακομακεδόνες πιστεύουν ότι μία οικονομική μεταμόσχευση μαλλιών θα είναι μία γρήγορη λύση. Στην πραγματικότητα, αν ξεκινήσετε με χαμηλά κόστη, θα απαιτηθούν στο μέλλον από 1 έως 3 επιπλέον εμφυτεύσεις μαλλιών. Το τελικό αποτέλεσμα είναι ζήτημα πολλών παραγόντων, όπως:\nΜεταμόσχευση μαλλιών Θρακομακεδόνες, τριχόπτωση αλωπεκία\nΤόσο στους Θρακομακεδόνες όσο και σε όλη την Ελλάδα όλοι βομβαρδιζόμαστε από αλλεπάλληλα διαφημιστικά σποτ. Χρειάζεται νηφαλιότητα και αρκετή περισυλλογή για τη λήψη σωστής απόφασης.\nΥπολογίζουμε τα κόστη μετακίνησης στους Θρακομακεδόνες από και προς τη διεύθυνση της κλινικής μαλλιών και ενδεχομένως τα κόστη διαμονής, αν υπάρχει οικονομική άνεση.\nΜεταμόσχευση μαλλιών Θρακομακεδόνες promotion\nCOPYRIGHT © 2021 SEO Experts Greece by Medusa WdT Group. Πληροφορίες για: ΜΕΤΑΜΟΣΧΕΥΣΗ ΜΑΛΛΙΩΝ ΘΡΑΚΟΜΑΚΕΔΟΝΕΣ


Κεραμιδόγατος: Α.Ο. Αγρινίου- Νίκη Αμαρουσίου 82-90\nΑνώδυνη ήττα για τον Α.Ο. Αγρινίου στο Αγρίνιο απέναντι στην ομάδα της Νίκης Αμαρουσίου που ήθελε τους δυο βαθμούς για να παραμείνει κοντά στην κορυφή. Ανώδυνη γιατί η ήττα της ομάδας της Καλαμάτας στη Ζάκυνθο έδωσε και μαθηματικά την παραμονή της ομάδας του Αγρινίου στην Γ Εθνική. Παρόλα αυτά ο αγώνας ήταν επεισοδιακός και στο τέλος κρατήθηκε το δελτίο του .....Λαμπρόπουλου για εξύβριση προς τους διαιτητές η οποίοι καταλόγισαν τρείς τεχνικές ποινές στην ομάδα του Αγρινίου (Λαμπρόπουλος,Μπαρούχας, Διαμαντάκος) και το αντιαθλητικό φυσικά που έκρινε την αναμέτρηση στο τέλος. Το παιχνίδι ξεκινάει με τους γηπεδούχους απολαυστικούς στο γήπεδο. Οι Λαμπρόπουλος και Μπαρούχας από την περιφέρεια και οι Τεπετίδης, Σαμουρέλης μέσα από τη ρακέτα δίνουν στην ομάδα του Γιάννη Διαμαντάκου προβάδισμα δέκα τριών πόντων με την λήξη της πρώτης περιόδου 31-18. Από εκείνο το σημείο και μετά η Νίκη ξεκινάει να πιέζει σε όλο το γήπεδο στα όρια του φάουλ με δυο παίκτες σχεδόν πάντα πάνω στον Λαμπρόπουλο και έχοντας πολυφωνία στην επίθεση κατάφερε να μειώσει στους τέσσερις με την λήξη του ημιχρόνου 50-46. Η αντεπίθεση των φιλοξενούμενων συνεχίστηκε και στο δεύτερο ημίχρονο. Με την συμπλήρωση τριάντα λεπτών αγώνα η Νίκη με ηγέτη τον Κυπριτζόγλου καταφέρνει να περάσει μπροστά στο σκορ με διαφορά έξι πόντων 63-69 και να αποκτήσει το πρώτο λόγο για την νίκη. Οι παίκτες του Α.Ο.Α. προσπάθησαν να ανατρέψουν την εις βάρος τους κατάσταση αλλά η κούραση καθώς και ο εκνευρισμός από τις αποφάσεις των διαιτητών αποτέλεσαν τροχοπέδη στην προσπάθεια της ομάδας του Γιάννη Διαμαντάκου να πάρει το ροζ φύλλο αγώνα. Η έκρηξη ήρθε δυόμισι λεπτά πριν το τέλος όταν και οι διαιτητές που είχαν αφήσει το physicalgameκαθόλη την διάρκεια του αγώνα καταλόγισαν φάουλ αντιαθλητικό στον Λαμπρόπουλο και τον χρέωσαν με τεχνική ποινή για διαμαρτυρία που συνιστά αποβολή προς το παιχνίδι. Εκεί οι φιλοξενούμενοι καθάρισαν το παιχνίδι και ήρθε το τελικό 82-90. Πρώτος σκόρερ για τον Α.Ο.Α. ο Χρήστος Μπαρούχας με 22 πόντους και τον ακολούθησε ο Λαμπρόπουλος με 20 και ο Τεπετίδης με 19. Από την Νίκη ο Κυπριτζόγλου σημείωσε 26 πόντους ενώ 20 είχε ο Κοντογιάννης και 16 ο Αποστολόπουλος. Επόμενο παιχνίδι για την ομάδα του Α.Ο.Α. στην Καλαμάτα.\nΑναρτήθηκε από Κεραμιδόγατος στις 3/30/2014 11:12:00 μ.μ.


Πάτρα: Επίσκεψη Πελετίδη και Ιταλών εταίρων στο χώρο των Παλαιών Σφαγείων - Ypodomes.com\nΕπίσκεψη στο χώρο των Παλαιών Σφαγείων της Πάτρας πραγματοποίησαν σήμερα, Δευτέρα 9 Σεπτεμβρίου 2019, εκπρόσωποι των Ελλήνων και Ιταλών εταίρων του έργου SPARC, στο πλαίσιο της 3ης συνάντησης εταίρων του έργου, η οποία φιλοξενείται στην Πάτρα.\nΚατά τη διάρκεια της επίσκεψης διαπιστώθηκε η πορεία υλοποίησης των εργασιών για τη μετατροπή του πρώην πολυχώρου σε Κόμβο Δημιουργίας με επίκεντρο το Πατρινό Καρναβάλι.\nΟ Δήμος Πατρέων υλοποιεί το έργο για τη διαμόρφωση των χωρών των Παλαιών Σφαγείων σε Κέντρο Δημιουργικής Βιομηχανίας, με βάση σχετική μελέτη της Διεύθυνσης Αρχιτεκτονικού Έργου. Από τον Απρίλιο 2019, οπότε υπογράφηκε η σύμβαση και εγκαταστάθηκε το εργοτάξιο του αναδόχου, οι εργασίες βρίσκονται σε πλήρη εξέλιξη.\nΗ σύμβαση για την εκτέλεση του έργου διαμόρφωσης των χώρων έχει μέγιστη διάρκεια μέχρι τον Απρίλιο το 2020, ωστόσο με βάση τους τρέχοντες ρυθμούς υλοποίησης είναι βέβαιο ότι το έργο θα παραδοθεί αρκετά νωρίτερα.\n– Κτίρια διοίκησης,\n– Χώρο προβολής του Πατρινού Καρναβαλιού,\n– Χώρο προβολής της ιστορίας του Καραγκιόζη και παρουσίαση του τρόπου εργασίας δημιουργού φιγούρων του Καραγκιόζη,\n– Χώρο παρουσίασης καρναβαλικών δημιουργιών, στολών, καπέλου, μάσκας και άλλων κατασκευών, με παρουσίαση της δουλειάς των δημιουργών σε πραγματικό χρόνο,\n– Χώρο δημιουργικής απασχόλησης παιδιών με έμφαση στο καρναβάλι και το Καραγκιόζη,\n– Χώρο παρουσίασης της διαδικασίας κατασκευής και αναπαραγωγής προϊόντων των δημιουργών σε τρισδιάστατη απεικόνιση. (3D scanning- 3D printing),\n– Πολυχώρο εκδηλώσεων,\n– Χώρο περιοδικών εκθέσεων συνυφασμένων με τις δράσεις του έργου.\nΣτην επίσκεψη συμμετείχαν επίσης ο Αντιδήμαρχος Προγραμματισμού, Νίκος Ασπράγκαθος, η Πρόεδρος του Καρναβαλικού Οργανισμού, Ήρα Κουρή, ο Αντιπεριφερειάρχης Επιχειρηματικότητας, Έρευνας και Καινοτομίας, Φωκίων Ζαΐμης, ο Συντονιστής της Κοινής Γραμματείας του Προγράμματος Ελλάδα-Ιταλία 2014-2020, Gianfranco Gadaleta, ο Πρόεδρος του Επιμελητηρίου Αχαΐας, Πλάτων Μαρλαφέκας και στελέχη των Ελλήνων και Ιταλών εταίρων του έργου.


Επισκέφτηκαν το URL1204\nΕπισκέφτηκαν το URL844\nΕπισκέφτηκαν το URL350\nΚουρμπίδης Ιωάννης Α.Ε.Ε - Εμπορία Υδραυλικών & Ειδών Θέρμανσης Προβεβλημένο\nΣύρου 3, Ελλάδα, 54453\nΗ εταιρία Ιωάννης Κουρμπίδης Α.Ε. δραστηριοποιείται στο χώρο της θέρμανσης και ύδρευσης πάνω από 20 χρόνια.Ξεκινώντας ως ατομική επιχείρηση, η οποία εξελίχθηκε σε οικογενειακή με ανοδική πορεία, απασχολώντας το 100% της οικογένειας κι επιπλέον π ...\nΚλεάνθους 58, Ελλάδα\nΗ επιχείρηση ξεκίνησε την λειτουργεία της με την επωνυμία ΤΕΧΝΙΚΗ ΕΞΥΠΗΡΕΤΗΣΗ ΘΕΣΣΑΛΟΝΙΚΗΣ πριν από δεκαπέντε περίπου χρόνια  από τον ιδρυτή της κο Αναστάσιο Λυγερίδη στην οδό Κλεάνθους στη Κ.Τούμπα Θεσσαλονίκης και είχε τη μορφή οικογενειακής ...\nΕπισκέφτηκαν το URL869\nΕπισκέφτηκαν το URL659\nΚωνσταντινίδη 71, Ελλάδα, 56431\nΣτον τομέα του φυσικού αερίου οι μελέτες γίνονται από έμπειρους μηχανολόγους εξειδικευμένους και πιστοποιημένους τεχνίτες καθώς επίσης τα υλικά όπως λέβητες σωληνώσεις σώματα είναι από οίκους πιστοποιημένους. Για την χρήση του φυσικού αερίου τόσο ο σ ...\nΠλατάνια, Ελλάδα, 27062


Κατέπεσε CL-215 – Σώοι οι πιλότοι | Meteora24\nΑρχική Ελλάδα Κατέπεσε CL-215 – Σώοι οι πιλότοι\nΚατέπεσε CL-215 Καναντέρ πριν από λίγη ώρα 1 χλμ. βόρεια από τις εγκαταστάσεις της τσιμεντοβιομηχανίας «Τιτάν» στα όρια Αττικής-Βοιωτίας. Το αεροσκάφος συμμετείχε στην επιχείρηση κατάσβεσης στα Δερβενοχώρια.\nΣυναγερμός έχει σημάνει στην Βοιωτία.\nΑκόμη είναι άγνωστες οι συνθήκες κάτω από τις οποίες έπεσε το πυροσβεστικό αεροπλάνο, ωστόσο οι πληροφορίες αναφέρουν ότι οι πιλότοι σώθηκαν από το φλεγόμενο αεροσκάφος και έχουν επικοινωνία με τις υπόλοιπες πυροσβεστικές δυνάμεις που προσπαθούν να τους εντοπίσουν.\nΣυνολικά είχαμε 12 καναντέρ CL-215 και 7 Cl-415.\nTα 11 πλέον καναντέρ CL-215 είναι απαρχαιωμένα αεροσκάφη 40 χρόνων που πετούν χάρη στις υπερπροσπάθειες των τεχνικών της ΠΑ.\nΣε εξέλιξη είναι πυρκαγιά που ξέσπασε σε δασική περιοχή στα Δερβενοχώρια, αργά το βράδυ του Σαββάτου, κοντά στη Στεφάνη Βοιωτίας.\nΕνα από αυτά τα αεροσκάφη, το Canadair όπως αναφέραμε, συνετρίβη.


Εγχειρίδιο Bosch GEX 125 AC (ελληνικά - 179 σελίδες)\nΕγχειρίδιο Bosch GEX 125 AC\nEL, EN - 179 EL, EN - 179\nΈχετε κάποια ερώτηση σχετικά με το Bosch GEX 125 AC ή χρειάζεστε βοήθεια; Κάντε την ερώτησή σας εδώ. Δώστε μια σαφή και περιεκτική περιγραφή του ζητήματος και της ερώτησής σας. Όσο περισσότερες λεπτομέρειες παρέχετε για το ζήτημα και την ερώτησή σας, τόσο πιο εύκολο θα είναι για άλλους αγοραστές του Bosch GEX 125 AC να απαντήσουν σωστά στην ερώτησή σας.\nΣχετικά με το Bosch GEX 125 AC\nΔείτε το εγχειρίδιο για το Bosch GEX 125 AC εδώ, δωρεάν. Αυτό το εγχειρίδιο ανήκει στην κατηγορία Αλοιφαδόροι και έχει βαθμολογηθεί από 1 άτομα με μέσο όρο 9.7. Αυτό το εγχειρίδιο διατίθεται στις ακόλουθες γλώσσες: ελληνικά, Αγγλικά. Έχετε κάποια ερώτηση σχετικά με το Bosch GEX 125 AC ή χρειάζεστε βοήθεια; Κάντε την ερώτησή σας εδώ\nBosch GEX 125 AC προδιαγραφές\nΜοντέλο GEX 125 AC\nΙσχύς εισόδου 340 W\nΤαχύτητα ρελαντί (μεγ) 4500 RPM\nΕκκεντρότητα 2.5 mm\nΡυθμός ταλάντωσης σε αναμονή (ελ 9000 OPM\nΡυθμός ταλάντωσης αναμονής (μέγ) 24000 OPM\nΠαρακάτω, θα βρείτε τις πιο συχνές ερωτήσεις σχετικά με το Bosch GEX 125 AC .\nΠοιο είναι το βάρος του Bosch GEX 125 AC;\nΤο Bosch GEX 125 AC έχει βάρος 2000 g.\nΕίναι το εγχειρίδιο του Bosch GEX 125 AC διαθέσιμο σε ελληνικά ;\nΝαι, το εγχειρίδιο του Bosch GEX 125 AC είναι διαθέσιμο σε ελληνικά.


Moment Of Collapse (2017)\nΑπό τον Θεοδόση Γενιτσαρίδη, 21/04/2017\nΒρωμάει σάπιο και λιωμένο metal\nΑν θυμάσαι τους Βαυαρούς Omega Massif, εδώ θα βρεις τον κιθαρίστα τους Michael Melchers. Επίσης θα βρεις και αυτό το μονολιθικό και ατμοσφαιρικό sludge metal που άκουγες σ' αυτούς. Αυτός είναι ο παρθενικός τους ολοκληρωμένος δίσκος, μετά EP "Dead Ends" που κυκλοφόρησαν το 2015. Εκεί υπήρχαν δύο μεγάλες συνθέσεις και τώρα έχουμε τέσσερις, όσες και οι λέξεις του τίτλου της κυκλοφορίας (κάθε μία αφορά και ένα κομμάτι). Η συνταγή είναι η ίδια κι ακούει στα ονόματα Neurosis και Cult Of Luna.\nΌλα τα κομμάτια συνδέονται ηχητικά. Για την ακρίβεια είναι αρκετά κοντά το ένα με το άλλο. Ενδεχομένως τα δύο τελευταία να μπορούσαν να είναι και μια τεράστια, σε διάρκεια, σύνθεση. Το "Dark" μπαίνει με πειραματικούς ήχους και synth που σε παραξενεύουν αρχικά. Σιγά σιγά τα τύμπανα σε μεταφέρουν από την Ευρώπη στη Δυτική ακτή της Αμερικής και απολαμβάνεις ένα χτίσιμο που έχεις ξανακούσει μεν, αλλά δεν σε χαλάει πουθενά, δε. Tα φωνητικά αρκετά έντονα και βρόμικα, δίνουν στη σύνθεση μια ακόμα πιο θυμωμένη ή τελοσπάντων βαριά αίσθηση. Παρόμοια πειραματικά ανοίγει και το "Towers" και ακόμα πιο επιθετικά συνεχίζει. Αποκαλυπτικό, δυσοίωνο και φρενήρες πλησιάζει και black metal μουσικές φόρμες. Στην πορεία πέφτει κι αυτό μέσα στον βάλτο. Στα επόμενα δύο, "Bright" και "Lights" δεν αλλάζουν και πάρα πολλά. Σχεδόν όμοια με τα προηγούμενα ακολουθούν την ίδια πλοκή. Το όμορφο είναι ότι σε κάθε μία σύνθεση θα βρεις μερικά εκθαμβωτικά σημεία. Μπορεί να μοιάζουν, μπορεί να μην κάνουν τίποτα καινοτόμο ή πρωτότυπο, αλλά σε ικανοποιούν γιατί είναι καλοφτιαγμένα και αρκετά έντονα.\nΑν είσαι οπαδός της σκηνής, θα μείνεις απόλυτα ικανοποιημένος με τα τέσσερα αυτά κομμάτια. Σου εγγυώμαι πως αν το doom και γενικότερα τα ρυθμικά αργά, σάπια και σκονισμένα metal είναι του γούστου σου, εδώ θα βρεις υλικό να γουστάρεις.


Τα οφέλη του αυγού στην υγεία των παιδιών | Pronews\nΤα οφέλη του αυγού στην υγεία των παιδιών\nΌπως θα έχει ήδη ακουστά, το αυγό είναι ίσως η πιο πλήρης φυσική πηγή πολύτιμων διατροφικών στοιχείων, καθώς είναι πλούσιο σε βιταμίνες Α, B6, B12, D και Ε, αλλά και σε φυλλικό οξύ, χολίνη, σίδηρο, ασβέστιο, σελήνιο, αντιοξειδωτικά και Ω3 και Ω6 λιπαρά οξέα.\nΗ κατανάλωσή του, ακόμη και καθημερινά, έχει πολλά οφέλη για την οργανισμό μας.\nΤα αυγά είναι μία από τις πιο ωφέλιμες τροφές και για τα παιδιά και σύμφωνα με τους ειδικούς μπορούν να ενταχθούν στη διατροφή τους από την ηλικία των έξι μηνών και έπειτα.\n1. Είναι εύπεπτα και ενισχύουν το ανοσοποιητικό σύστημα\nΤα αυγά, ιδιαίτερα τα μελάτα, τρώγονται πολύ εύκολα ακόμη και από ένα νήπιο και είναι αρκετά εύπεπτα. Επιπλέον, το σίδηρο που περιέχουν ενισχύει το ανοσοποιητικό σύστημα και βοηθάει στην αναπαραγωγή αλλά και στην υγεία των κυττάρων του σώματος.\n2. Συμβάλλουν στην ανάπτυξη του εγκεφάλου\nΗ χοληστερίνη και η χολίνη που υπάρχει στον κρόκο του αυγού κάνει καλό στην ανάπτυξη και στην υγεία του εγκεφάλου.\n3. Δίνουν ενέργεια και δυναμώνουν τα οστά\nΤα αυγά περιέχουν βιταμίνες D, A, E και Κ, οι οποίες συμβάλουν στην ενδυνάμωση των οστών του σώματος αλλά και δίνουν ενέργεια.\n4. Κάνουν καλό στην καρδιά\nΗ συχνή αλλά πάντα με μέτρο κατανάλωση αυγών, μειώνει τις πιθανότητες εμφάνισης καρδιακού επεισοδίου, εμφάνισης θρόμβων στο αίμα αλλά και εγκεφαλικών επεισοδίων.\n5. Κάνουν καλό στα μάτια\nΟι κρόκοι αυγών είναι πλούσιοι σε αντιοξειδωτικά. Η αντιοξειδωτική λουτεΐνη που περιέχουν, παίζει σημαντικό ρόλο στην προστασία των ματιών από τα επιβλαβή φώτα.\n6. Συμβάλλουν στην καλή λειτουργία των συκωτιών\nΤα αυγά είναι πλούσια σε θείο και βοηθούν στην απορρόφηση της βιταμίνης Β12 και στην καλή λειτουργία του ήπατος.


Παιδικό Πέδιλο Meridian B-305161 Καφέ. Παιδικά - Παιδικό Πέδιλο Meridian B-305161 Καφέ. Παιδικό πέδιλο με velcro (χριτς-χρατς) τ\nΑρχική > Παιδικά Παπούτσια>Παιδικό Πέδιλο Meridian B-305161 Καφέ\nΠαιδικό Πέδιλο Meridian B-305161 Καφέ\nΚωδικός Προϊοντος: B-305161-ps1005\nΠαιδικό πέδιλο με velcro (χριτς-χρατς) του ελληνικού οίκου Meridian. Κατασκευασμένο από συνθετικό δέρμα εξωτερικά και εσωτερικά. Διαθέτει δερμάτινο πάτο και ελαστική αντιολισθητική σόλα.


Οι τεχνικές διαχείρισης του άγχους βοηθούν σημαντικά στην επιβίωση των γυναικών με καρκίνο μαστού - Διαγνωστική Μαστογραφία\nHome / Ενημέρωση / Οι τεχνικές διαχείρισης του άγχους βοηθούν σημαντικά στην επιβίωση των γυναικών με καρκίνο μαστού\nΟι τεχνικές διαχείρισης του άγχους βοηθούν σημαντικά στην επιβίωση των γυναικών με καρκίνο μαστού\nΜία νέα μελέτη, δημοσιευμένη στον ιστότοπο CANCER της Αμερικανικής Εταιρείας για τον Καρκίνο κατέδειξε ότι οι γυναίκες που καταφέρνουν να μάθουν τεχνικές διαχείρισης του άγχους τους και να τις εφαρμόσουν νωρίς, με την έναρξη της θεραπείας τους για την αντιμετώπιση του καρκίνου, μπορούν να βελτιώσουν τη διάθεσή τους και την ποιότητα της ζωής τους για χρόνια μετά και να επηρεάσουν το προσδόκιμο της επιβίωσής τους.\nΣτις 21 Απριλίου 2015\nΣτην τυχαιοποιημένη μελέτη (πειραματική μελέτη όπου τα άτομα που συμμετέχουν εντάσσονται τυχαία σε ομάδες), συμμετείχαν 240 γυναίκες με πρόσφατη διάγνωση καρκίνου στο μαστό, για να εξεταστεί η επίδραση που πιθανόν να έχει η διαχείριση του άγχους στην εξέλιξη της ασθένειάς τους. Οι ερευνητές, με επικεφαλής τον καθηγητή ψυχολογίας του Πανεπιστημίου του Μαϊάμι, Michael Antoni, Ph.D., συνέκριναν τα αποτελέσματα των ασθενών που παρακολούθησαν ένα ολοήμερο επιμορφωτικό σεμινάριο για τον καρκίνο του μαστού με αυτά των ασθενών που παρακολούθησαν για διάστημα 10 εβδομάδων τεχνικές χαλάρωσης και διαχείρισης του άγχους. Στις συμμετέχουσες στις τεχνικές χαλάρωσης διαπιστώθηκε βελτιωμένη ποιότητα ζωής και μειωμένα συμπτώματα κατάθλιψης κατά τη διάρκεια του πρώτου έτους της θεραπείας τους αλλά και 15 χρόνια μετά τη θεραπεία τους. Η επίδραση της διαχείρισης του άγχους αποδείχθηκε ευεργετική σε γυναίκες με καρκίνο μαστού, ανεξάρτητα από φυλετική ή εθνοτική καταγωγή.\nΗ ψυχολογική υγεία των γυναικών με καρκίνο στο μαστό αποτελεί προεξέχων θέμα καθώς αυξάνονται τα ποσοστά επιβίωσης και επιπλέον φαίνεται πως μπορεί να επιδράσει θετικά και στο προσδόκιμο επιβίωσης αφού τα συμπτώματα της κατάθλιψης έχουν συνδεθεί με τη δημιουργία φλεγμονωδών διαδικασιών που μπορεί να επιδράσουν στην εξέλιξη του καρκίνου.


Στοίχημα: Με τα γκολ στη Σλοβενία (video) - Nafpaktia News\nΣτοίχημα: Με τα γκολ στη Σλοβενία (video)\nΠολύ ελκυστικό το σημερινό ποδοσφαιρικό πρόγραμμα, με τις αναμετρήσεις για το Nations League φυσικά να κεντρίζουν το ενδιαφέρον και το Betarades.gr έχει ξεχωρίσει τρεις δυνατές επιλογές για στοίχημα. Το εθνικό μας συγκρότημα ξεκινά απόψε τις υποχρεώσεις του από τη Λιουμπλιάνα! Επιπλέον, μη ξεχνάτε ότι στο site μας μπορείτε να ενημερωθείτε για όλες τις νόμιμες στοιχηματικές εταιρίες στην Ελλάδα. Πάμε τώρα στην ανάλυση των προγνωστικών μας.\nΣκοράρουν αμφότεροι στη Λιουμπλιάνα\nΞεκινάμε τις σημερινές μας προτάσεις από τον αγώνα της Εθνικής μας. Η Ελλάδα στις 21:45 δοκιμάζεται στην έδρα των Σλοβένων για τον 3ο όμιλο της League C στο Nations League. Τον όμιλο πλαισιώνουν η Μολδαβία και το Κόσοβο.\nΟι Σλοβένοι το πάλεψαν αλλά απέτυχαν να προκριθούν στο επόμενο Euro, τερματίζοντας 4οι στον όμιλο, πίσω από Πολωνία, Αυστρία και Βόρεια Μακεδονία, στο -5 από την δεύτερη προνομιούχο θέση. Κομβική στην εξέλιξη του ομίλου η ήττα των Σλοβένων εντός έδρας από την Αυστρία (0-1) τον περασμένο Οκτώβριο. Αλλαγμένο κατά πολύ το ρόστερ του κόουτς Κεκ, ξεχωρίζει ο στράικερ της Σπόρτινγκ Λισαβόνας Σποράρ και φυσικά ο “κέρβερος” κάτω από την εστία Όμπλακ!\nΗ Ελλάδα ήταν πραγματικά εξαιρετική με τον Φαντ Σχίπ στον πάγκο. Ο Ολλανδός τεχνικός ανέλαβε το περασμένο φθινόπωρο και με αυτόν στην καθοδήγηση η εθνική μας πάλεψε στα ίσια με την Ιταλία εκτός και επικράτησε κατά σειρά: της Βοσνίας (2-1 εντός), της Αρμενίας (0-1 εκτός) και Φινλανδίας (2-1), πραγματοποιώντας συνάμα πολύ όμορφες εμφανίσεις. Ανανεωμένο το ρόστερ της ομάδας, έβγαλε όρεξη και φρεσκάδα στα τελευταία της παιχνίδια και μπορούμε να νιώθουμε αισιόδοξοι για το μέλλον. Νέες κλήσεις στην ομάδα οι Τζόλης και Μιχαηλίδης του ΠΑΟΚ, ο Σβάρνας της ΑΕΚ και ο Κυριακόπουλος της Σασουόλο.\nΟ αγώνας είναι θεωρητικά το ντέρμπι για την πρωτιά του ομίλου, αφού Κόσοβο και Μολδαβία υστερούν ξεκάθαρα. Η Σλοβενία έχει απουσίες, όμως έχει το πλεονέκτημα της έδρας και απέναντι στο πειραματικό κέντρο άμυνας μας πιθανώς θα βρει γκολ, όπως το ίδιο περιμένουμε και από την Εθνική μας. Σε πολύ καλή απόδοση το Goal/Goal (2.10), αξίζει το ποντάρισμά μας.\nΆνετα η Τουρκία\nΣυνεχίζουμε τις επιλογές μας από την Τουρκία, όπου 21:45 η εθνική ομάδα των γειτόνων υποδέχεται αυτή της Ουγγαρίας για τον 3ο όμιλο της League B, τον οποίο συμπληρώνουν Ρωσία και Σερβία.\nΟι Τούρκοι πέτυχαν στα προκριματικά του Euro και έκλεισαν θέση για τη μεγάλη διοργάνωση του καλοκαιριού. Τερμάτισαν 2οι πίσω από τη Γαλλία στον όμιλο και στο +4 από την Ισλανδία. Μάλιστα, δεν ηττήθηκαν από την πρωταθλήτρια κόσμου, επικρατώντας 2-0 στην Πόλη και αποσπώντας ισοπαλία (1-1) στο Παρίσι!\nΟι Ούγγροι αντιθέτως απέτυχαν στα προκριματικά του Euro, τερματίζοντας 4οι σε όμιλο με Κροατία, Ουαλία, Σλοβακία και Αζερμπαϊτζάν. Από πέρσι έχουν δώσει έξι παιχνίδια, ηττήθηκαν στα πέντε, μοναδική τους νίκη το φτωχό 1-0 επί των Αζέρων.\nΥπάρχει ξεκάθαρη διαφορά δυναμικής ανάμεσα στις δύο ομάδες και σε συνδυασμό με την έδρα ποντάρουμε στο -1(ασιατικό χάντικαπ) της Τουρκίας σε απόδοση 2.05. Σε περίπτωση που οι Τούρκοι επικρατήσουν με ένα γκολ διαφορά παίρνουμε το ποντάρισμά μας πίσω.\nΑνοιχτό ματς στα Φερόε\nΟλοκληρώνουμε τις σημερινές μας προτάσεις από τα μακρινά Νησιά Φερόε, όπου η τοπική εθνική ομάδα υποδέχεται αυτή της Μάλτας. Περιμένουμε ένα πολύ ανοιχτό παιχνίδι σε αυτή τη νησιωτική μάχη, άλλωστε αμφότερες οι ομάδες δεν παίζουν με σκοπιμότητες και προσπαθούν να ευχαριστηθούν τέτοιου είδους παιχνίδια. Ποντάρουμε στο Over 2 (ασιατικό) σε απόδοση 1.85. Σε περίπτωση που επιτευχθούν δύο τέρματα, παίρνουμε το ποντάρισμά μας πίσω.\nΤο Betarades.gr πάντα παρόν στις μεγάλες μάχες των ελληνικών ομάδων, προαναγγέλει τον αγώνα της Εθνικής μας ομάδας στη Σλοβενία από το κανάλι του στο Youtube, όπου μπορείτε να βρείτε πάρα πολλά ενδιαφέροντα βίντεο.\nΔείτε το βίντεο για τον αγώνα Σλοβενία – Ελλάδα:\nΠροηγούμενο άρθροΝαύπακτος:Αναστέλλει τη λειτουργία του το κοινωνικό φροντιστήριο-Τι αναφέρει η ανακοίνωσή του Εργατικού κέντρου\nΕπόμενο άρθροΑυτοκίνητο έπεσε στη θάλασσα στο Μοναστηράκι Δωρίδας. Φωτο


Ολοκληρώθηκε η 2η Περιβαλλοντική απόΔραση Attica Group\nΠέμπτη, 12 Μαΐου 2022 09:47\nΚως, 16 Απριλίου 2022\nΣτο πλαίσιο του προγράμματος Υπευθυνότητας της Attica Group “ΠΛΕΟΥΜΕ ΜΑΖΙ” και με στόχο την περαιτέρω ανάπτυξη του εθελοντισμού και τη συνεισφορά των εργαζομένων μας σε κοινωνικά και περιβαλλοντικά θέματα, ολοκληρώθηκε η δεύτερη από μία σειρά δράσεων για την απορρύπανση των βυθών και την προστασία της θαλάσσιας ζωής των νησιών μας σε συνεργασία με την Aegean Rebreath.\nΜετά την επιτυχημένη 1η απόΔραση στη Νάξo το Νοέμβριο του 2021, ο δεύτερος σταθμός των περιβαλλοντικών μας αποΔράσεων ήταν η Κως, όπου το Σάββατο 16 Απριλίου οι 45 εθελοντές- εργαζόμενοί μας μαζί με τους 25 εθελοντές της Aegean Rebreath και της Μη Κυβερνητικής Οργάνωσης «ΝΙΣΥΡΙΟΣ», σε συνεργασία με τον Δήμο Κω και το Λιμενικό Ταμείο Κω εργάστηκαν συντονισμένα και αποτελεσματικά, για την απομάκρυνση απορριμμάτων και τη μείωση της περιβαλλοντικής επιβάρυνσης στην παραλία Ψαλίδι και στη μαρίνα πλησίον του ενετικού κάστρου Νερατζιώτισσας.\nΚατά τη διάρκεια της δράσης οι εθελοντές συνέλεξαν από το βυθό και ταξινόμησαν\n2.389 διάφορα ανακυκλώσιμα αντικείμενα, 50 ρόδες και σαμπρέλες, 1 βάρκα μήκους 4μ, 1 κάδο ανακύκλωσης, 11 ποδήλατα, 1,5 σάκο με αφρώδες υλικό και 5,5 σάκους με διάφορα πλαστικά υλικά.\nΛόγω των εξαιρετικά δυσμενών καιρικών συνθηκών που επικρατούσαν στο νησί την Κυριακή 17 Απριλίου, η δράση ήταν αδύνατο να συνεχιστεί για δεύτερη μέρα σύμφωνα με τον αρχικό προγραμματισμό. Παρ’ όλα αυτά, ο όγκος των υλικών που συλλέχθηκαν σε μία μόνο ημέρα ήταν εντυπωσιακά μεγάλος και εγείρει προβληματισμό.\nΣτόχος του προγράμματος είναι να εμφυσήσουμε την αξία της εθελοντικής προσφοράς στους εργαζομένους μας, να καλλιεργήσουμε το πνεύμα συνεργασίας και να ευαισθητοποιήσουμε περαιτέρω τις τοπικές κοινωνίες στις οποίες δραστηριοποιούμαστε σε θέματα προστασίας του θαλασσίου περιβάλλοντος, στην κυκλική οικονομία και στη βιώσιμη ανάπτυξη για ένα καλύτερο σήμερα και ένα ακόμη καλύτερο αύριο για όλους μας.\nΗ Attica Group δραστηριοποιείται στην επιβατηγό ναυτιλία μέσω των SUPERFAST FERRIES, BLUE STAR FERRIES, HELLENIC SEAWAYS και AFRICA MOROCCO LINK με συνολικά 31 πλοία που προσφέρουν σύγχρονες, υψηλού επιπέδου μεταφορικές υπηρεσίες στην Ελλάδα και το εξωτερικό. Τα πλοία του στόλου της ταξιδεύουν σε 4 χώρες, σε 60 μοναδικούς προορισμούς, προσεγγίζοντας 71 λιμάνια, μεταφέροντας πάνω από 7 εκατ. επιβάτες, 1 εκατ. Ι.Χ. οχήματα και 400.000 φορτηγά αυτοκίνητα ετησίως.


Ιωάννινα:Η ...ανθρωπιά ...και η αδιαφορία μέσα από 2 post στο facebook .. - EPIRUS TV NEWS\nΙωάννινα:Η ...ανθρωπιά ...και η αδιαφορία μέσα από 2 post στο facebook ..\nepirustvnews 1/05/2019 02:44:00 μ.μ.\nΤις δύο όψεις ενός νομίσματος ...παρουσίασαν με σχετικά post στο facebook κάτοικοι των Ιωαννίνων .\nΊδιο νόμισμα ,δύο εκ διαμέτρου αντίθετες εικόνες .\nΗ μία συγκινεί και η άλλη ...προβληματίζει .\nΣτην πρώτη περίπτωση σε δρόμο της πόλης ,επιβάτης αυτοκινήτου απαθανάτισε με το κινητό της τηλέφωνο έναν νεαρό άνδρα που δεν αδιαφόρησε όταν αντιλήφθηκε την αδυναμία μιας ηλικιωμένης γυναίκας να περπατήσει στο παγωμένο χιόνι .\nΈτσι δίχως δεύτερη σκέψη ,σταμάτησε το αυτοκίνητό του ακόμη και αν χρειάστηκε να διακόψει για λίγο την κυκλοφορία προκειμένου να βοηθήσει τη γιαγιά.\nΗ πρωτοβουλία του ,παράδειγμα προς μίμηση και ελπιδοφόρο μήνυμα ..\nΚαι πάμε στην άλλη περίπτωση που έρχεται να ακυρώσει ότι καλό δημιούργησε με την πράξη του το παλληκάρι της πρώτης περίπτωσης .\nΚάτοικος των Ιωαννίνων δημοσίευσε χθες στο facebook φωτογραφίες από πλατεία των Ιωαννίνων όπου άστεγος προσπαθεί να βρει εδώ και ένα περίπου μήνα καταφύγιο και ζεστασιά ,όσο αυτό είναι εφικτό, στις τσουλήθρες παιδικής χαράς .\nΜε "όπλο" τις κουβέρτες του ,προσπαθεί να παλέψει και να καταφέρει να ζήσει και να προφυλαχθεί από τις πολικές θερμοκρασίες.\nΗ κάτοικος που δημοσίευσε τις φωτογραφίες στο facebook έκανε το αυτονόητο , απηύθυνε έκκληση στις αρμόδιες υπηρεσίες να στρέψουν το βλέμμα τους σε αυτή την περίπτωση και να αποδείξουν ότι υπάρχουν ακόμη άνθρωποι , που μπορούν να δείξουν ενδιαφέρον για έναν ανήμπορο συνάνθρωπό τους που προσπαθεί να περάσει τον χειμώνα κατά αυτόν τον τρόπο ..\n.Ας ελπίσουμε ότι κάποιος από τους αρμόδιους πρόσεξε το εν λόγω post ...και δεν το προσπέρασε...\nΙωάννινα:Η ...ανθρωπιά ...και η αδιαφορία μέσα από 2 post στο facebook .. Reviewed by epirustvnews on 1/05/2019 02:44:00 μ.μ. Rating: 5


Focus με μοτέρ 860hp από Nissan GT-R στο Pikes Peak GONEWS.GRΝΕΑΠΑΡΟΥΣΙΑΣΕΙΣΔΟΚΙΜΕΣΚΟΣΜΟΣΡΕΠΟΡΤΑΖΤΕΧΝΟΛΟΓΙΑΑΓΩΝΕΣΜΟΤΟΣΙΚΛΕΤΑGO RETROLIFE&STYLE Focus με μοτέρ 860hp από Nissan GT-R στο Pikes Peak View Comments\nO Tony Quinn γνωστός Αυστραλός που ασχολείται με τους αγώνες αυτοκινήτου στην χώρα των καγκουρό, ετοιμάζεται να συμμετάσχει στη φετινή ανάβαση Pikes Peak\nΤο φετινό του «όπλο» θα είναι ένα ειδικά διασκευασμένο Ford Focus απόδοσης 850 ίππων, που όπως βλέπετε στις φωτογραφίες, μόνο το όνομα Focus παρέμεινε αναλύωτο χωρίς να πειραχθεί. Για κινητήρα που είναι και τοποθετημένος στη μέση θα φέρει ένα V6 turbo 3.8 λίτρων προερχόμενος από ένα Nissan GT-R ο οποίος ύστερα από μια σειρά αναβαθμίσεων έχει φθάσει στους 850 ίππους ισχύος και τα 976 Nm ροπής!\nΑπό πλευράς αμαξώματος, είναι περιττό να γράψουμε κάτι, αφού 1 εικόνα όσες 1000 λέξεις...\nΑΓΩΝΕΣ\tRACING,\tFord Focus,\tNissan GT-R,\tPikes Peak,\tV6 turbo,\tTony Quinn,\tΡάλι Πορτογαλίας, shakedown: Ορεξάτος ο Dani Sordo (ΦΩΤΟΓΡΑΦΙΕΣ)\tΟ Dani Sordo με το i20 ήταν ο ταχύτερος στο...\tΠερισσότερα...


1366x768 ταπετσαρία λουλούδι. 1366x768 - ταπετσαρίες της επιφάνειας εργασίας 1366x768 ταπετσαρία λουλούδι, 1366x768 - όμορφες ταπετσαρίες και φωτογραφίες.\nόμορφη δωρεάν wallpapers για την επιφάνεια εργασίας κατεβάσετε - 1366*768 ταπετσαρίες δωρεάν download. ονειρεύονται ιδιοφυία, 1366 * 768 όμορφη ταπετσαρία δωρεάν download επιφάνεια εργασίας. 1366 - 768 όμορφο δωρεάν ταπετσαρία, 1366/768\n1366x768 - Τζάμπα Φόντο επιφάνειας εργασίας. παρακολουθήσουν τον υπέροχο κόσμο. δωρεάν download ταπετσαρία για την επιφάνεια εργασίας, wallpapers HD, δωρεάν εικόνες φόντου - δύναμη της Διασκέδαση. δωρεάν υπόβαθρα φωτογραφίες, δωρεάν εικόνες φόντου - ονειρεύονται Ευτυχία.


Τεύχος 485 - Περιοδικό "ΔΙΑΒΑΖΩ"\nΠΕΡΙΟΔΙΚΟ ΔΙΑΒΑΖΩ: Τεύχος 485\n1(σελ2) Η ΓΝΩΜΗ ΜΟΥ ΓΙΑΝΝΗΣ Ν. ΜΠΑΣΚΟΖΟΣ\n6 (σελ.2) Σχόλια 10 (σελ.4) Courier 12 (σελ.5) Από μήνα σε μήνα, ΟΛΓΑ ΣΕΛΛΑ 16 (σελ.7) Ρεπορτάζ, 48 (σελ.16) Θερμιδωριανά Οξύτονα, ΑΛΕΞΗΣ ΖΗΡΑΣ 50 (σελ.17) Στήλη Άλατος, ΓΙΩΡΓΟΣ ΞΕΝΑΡΙΟΣ 52 (σελ.19) Εκτός Γραμμής ΧΡΗΣΤΟΣ ΚΑΤΣΙΚΑΣ 66 ΚΟΝΤΡΑ (σελ.27) διάβασμα, ΚΩΣΤΑΣ ΚΑΤΣΟΥΛΑΡΗΣ 68 (σελ.28) ΧΩΡΙΣ προϋπηρεσία, ΓΙΩΡΓΟΣ ΞΕΝΑΡΙΟΣ 170 Κόμικ. Κείμενα: ΛΗΔΑΤΣΕΝΕ, Εικόνες: ΚΩΣΤΑΣ ΚΥΡΙΑΚΑΚΗΣ, Σχεδιασμός γραμματοσειράς: ΚΩΣΤΑΣ ΖΗΣΙΜΟΠΟΥΛΟΣ, χρώμα: ΠΕΤΡΟΣ ΧΡΙΣΤΟΥΛΙΑΣ 174 (σελ.88) Ο Περιοδεύων ΣΠΥΡΟΣ ΚΑΚΟΥΡΙΩΤΗΣ 176 a piacere ΚΩΣΤΑΣ ΚΑΝΑΒΟΥΡΗΣ\n19 (σελ.9) Η ώρα των λογοτεχνικών Βραβείων ΔΙΑΒΑΖΩ 2008\n40 ΤΑ ΕΥΠΩΛΗΤΑ ΤΟΥ ΔΙΑΒΑΖΩ\n56 (σελ.20) Μάρω Βαμβουνάκη: «Μελαγχολία είναι η αξόδευτη αγάπη» ΣΥΝΕΝΤΕΥΞΗ ΣΤΗΝ ΕΛΕΝΗ ΓΚΙΚΑ 62 (σελ.24) Νίκος Μπακουνάκης: «Η βιογραφία ενός γνωστού – άγνωστου» ΣΥΝΕΝΤΕΥΞΗ ΣΤΟΝ ΓΙΑΝΝΗ Ν. ΜΠΑΣΚΟΖΟ\n70 (σελ.29) Οι λέξεις που χάνονται. ΕΛΕΝΗ KAPPA 72 (σελ.30) Μόσχοβίτικα βατόμουρα. ΔΗΜΗΤΡΗΣ Β. ΤΡΙΑΝΤΑΦΥΛΛΙΔΗΣ 74 (σελ.31) Σπονδή στον Μοράβια. MAURIZI0 DE ROSA 75 (σελ.32) Ψηφιακή σύγκλιση ή ψηφιακός αναλφαβητισμός: ΠΑΝΑΓΙΩΤΗΣ ΣΤ. ΑΝΔΡΙΑΝΕΣΗΣ\n150 (σελ.79) Ιστορικό μυθιστόρημα: ένας διάλογος. ΝΙΚΗ ΟΡΦΑΝΟΥ\n166 (σελ.85) Βιβλιοθήκη Χίου «Κοραής». ΝΑΣΟΣ ΧΡΙΣΤΟΓΙΑΝΝΟΠΟΥΛΟΣ\n122 (σελ.61) Εύα Βλάμη. Επιμέλεια: ΣΤΑΥΡΟΥΛΑ ΤΧΟΥΠΡΟΥ 124 (σελ.61) Για το λογοτεχνικό έργο της Εύας Βλάμη. ΣΤΑΥΡΟΥΛΑ ΤΣΟΥΠΡΟΥ 128 (σελ.64) Χρονολόγιο Εύας Βλάμη. ΠΑΝΤΟΦΙΛΗ ΒΑΡΒΑΡΗΓΟΥ 132 (σελ.67) Εις μνήμην Εύας Βλάμη-Λεκατσά. ΜΑΡΙΑ ΡΗΓ0Π0ΥΛ0Υ-Γ0ΝΕ0Υ 134 (σελ.69) Στοιχεία λαϊκού ναυτικού βίου στο έργο της Εύας Βλάμη. ΑΣΠΑΣΙΑ ΜΙΧΑΛΑΜΠΑΚΗ 138 (σελ.72) Μνήμες Βυζαντίου στο μυθιστόρημα Τα όνειρα της Αγγελικός. Σ. ΛΑΜΠΑΚΗΣ 147 (σελ.74) Ρήνη, η καπετάνισσα του Σκελετόβραχου. ΠΑΝΤΟΦΙΛΗ ΒΑΡΒΑΡΗΓΟΥ 146 (σελ.77) Ίχνη του φανταστικού στο μυθιστόρημα Τα όνειρα της Αγγελικός. ΘΑΝΑΣΗΣ ΑΓΑΘΟΣ\n172 (σελ.87) Του δρόμου…#28. ΩΜΕΓ@\n114 (σελ.54) ΒΙΒΛΙΟΠΑΡΟΥΣΙΑΣΗ


Γ. Καρατζαφέρης: «Αυτά θα γράψω προς τους δανειστές μας» | Κάθε Μέρα\nΠαρασκευή 30 Οκτωβρίου, 2020 03:23\nΑρχική Πολιτική Γ. Καρατζαφέρης: «Αυτά θα γράψω προς τους δανειστές μας»\nΓ. Καρατζαφέρης: «Αυτά θα γράψω προς τους δανειστές μας»\n«Εγώ θέλω να πληρώσω μισθούς και συντάξεις. Αν δεν τα πληρώσω θα με κυνηγάει όλη η Ελλάδα» δήλωσε ο πρόεδρος του ΛΑΟΣ μιλώντας στον Νίκο Χατζηνικολάου και τον realfm 97.8, ενώ για τον Αντώνη Σαμαρά τόνισε πως έχει πατριωτισμό και ευφυΐα και έχει απόλυτο δίκιο που δεν θέλει να υπογράψει.\n«Στην τρόικα είπα πως με την πολιτική της θα φέρει την Αριστερά στην εξουσία. Θα γίνουμε η Κούβα της Μεσογείου» τόνισε ο κ. Καρατζαφέρης και πρόσθεσε: «Τούς είπα ότι δεν χρειάζονται οι δικές μας υπογραφές. Αλλά της Παπαρήγα και του Τσίπρα γιατί αυτούς θα φέρουν στην εξουσία μέσα σε λίγους μήνες. Πρέπει να είναι πιο συγκρατημένοι».\nΟ κ. Καρατζαφέρης εκτίμησε ότι οι δανειστές μας «το έχουν πάρει πατριωτικά» το θέμα με τις υπογραφές γιατί θα ακολουθήσουν και άλλες χώρες και δεν πρέπει να υπάρχει η αίσθηση ότι υποχωρούν.\nΟ πρόεδρος του ΛΑΟΣ προανήγγειλε ότι στο άρθρο που θα γράψει στην κομματική του εφημερίδα θα εξηγεί στους δανειστές τους λόγους για τους οποίους προστρέχει στις δικές τους θέσεις, ζητώντας όμως δέσμευση και από την πλευρά τους ότι στην πορεία αυτής της συνεργασίας δεν θα υπάρξει αθέτηση των συμφωνηθέντων. Σημείωσε επίσης ότι οι δανειστές επί της ουσίας ζητούν την έγκριση του νέου μνημονίου έως το 2015 και όλων των πολιτικών που θα το συνοδεύουν.\n«Εγώ να πάρω τον Αντώνη και να του πω πάμε στο Χασαποσέρβικο. Να βγάλουμε τον κόσμο στον δρόμο. Σε λίγες ημέρες θα μάς δέρνουν που δεν θα υπάρχουν μισθοί και συντάξεις. Δεν υπάρχει εναλλακτική» συμπλήρωσε ο κ. Καρατζαφέρης, ο οποίος εμφανίστηκε ιδιαίτερα ελαστικός ως προς τη 19η Φεβρουαρίου και τις πρόωρες εκλογές, συνδέοντας την προοπτική αυτή με την εξέλιξη που θα έχει η κυβέρνηση Παπαδήμου.


Ο ΧΡΙΣΤΟΦΟΡΟΣ ΠΑΠΑΚΑΛΙΑΤΗΣ ΓΙΑ ΤΟ «ΕΝΑΣ ΑΛΛΟΣ ΚΟΣΜΟΣ». | FreeCinema\nΟ ΧΡΙΣΤΟΦΟΡΟΣ ΠΑΠΑΚΑΛΙΑΤΗΣ ΓΙΑ ΤΟ «ΕΝΑΣ ΑΛΛΟΣ ΚΟΣΜΟΣ».\nΔεν τον έβαλα να μιλήσει απέναντι σε μια κάμερα. Επίτηδες. Καλός ή κακός, είναι και ηθοποιός. Δεν ξέρω αν αυτή η κουβέντα που κάναμε ήταν τόσο αληθινή όσο μου φάνηκε. Ποτέ δεν μπορείς να είσαι σίγουρος για κάτι τέτοιο. Αλλά η πρώτη φορά που συνάντησα στη ζωή μου τον Χριστόφορο Παπακαλιάτη μου θύμισε πολλά πράγματα… από τον εαυτό μου! Γιατί σέβεται αυτό που κάνει. Και τα δίνει όλα σε αυτό.\nΑρχικά, με πήρε τηλέφωνο. Χωρίς κάποια προειδοποίηση. Από μόνος του. Πήρε να με ευχαριστήσει για την κριτική που έγραψα για το «Ένας Άλλος Κόσμος». Δεν είμαι συνηθισμένος σε τέτοια. Συνήθως με παίρνουν στο τηλέφωνο για να με βρίσουν, να διαμαρτυρηθούν, να μου πουν πως ήμουν πολύ σκληρός και άδικος ή λανθασμένος στην κρίση μου. Να μου επιτεθούν, βασικά. Στ’ αρχίδια μου, αλλά λέμε τώρα… Του απάντησα πως δεν χρειάζεται να με ευχαριστήσει. Η δική μου η δουλειά είναι να βρίσκω καλές ταινίες και να οδηγώ τον θεατή προς αυτές. Η δική του δουλειά, στο σινεμά, είναι να κάνει καλές ταινίες. Το «Ένας Άλλος Κόσμος» ήταν μια πολύ καλή ταινία. Και οι δύο κάναμε σωστά τη δουλειά μας. Χωρίς «ευχαριστώ».\nΑπό αυτό που θα διαβάσεις παρακάτω, θα «καταλάβεις» αυτό που εσύ θέλεις να καταλάβεις. Ο καθένας από εσάς. Άλλος θα «δει» μια… «αγιογραφία» του Χριστόφορου Παπακαλιάτη. Άλλος θα πει ότι η κουβέντα αυτή μοιάζει με ένα «συγχωροχάρτι», ένα χτύπημα στην πλάτη, ότι μπορεί να συνεχίσει την πορεία του, έχοντας «ξεπλύνει» δημιουργικά τις παλιές του «αμαρτίες», στην τηλεόραση, στον χώρο των showbiz, στο πανηγύρι τού lifestyle. Εγώ δεν θα προσπαθήσω να μεταπείσω κανέναν από εσάς. Όλοι μπορεί να έχετε δίκιο. Ή και λάθος. Η φήμη είναι αυτό που κερδίζει στο τέλος, συνήθως.\nΗ συνάντηση αυτή έγινε με αφορμή μια ταινία που είδα και μου άρεσε. Γι’ αυτό που ήταν. Για εμένα ως θεατή. Ήταν το πιο δυνατό έργο που παρακολούθησα μέσα από το… εμπορικό ελληνικό σινεμά εδώ και δεκαετίες. Δεν ξέρω πώς το κατάφερε αυτό ο Παπακαλιάτης, με τη δεύτερη μεγάλου μήκους ταινία του. Το θαύμασα ως αποτέλεσμα. Τίμια. Πριν πατήσω το rec, του είπα πως θα κάνουμε μια «φραγκουλική κουβέντα» και όχι μια συνέντευξη. Φάνηκε ψύχραιμος, μου απάντησε «Ωραία» και μου έδωσε να καταλάβω πως ήταν έτοιμος ν’ ακούσει τα πάντα. Και εγώ ήξερα πως υπάρχουν και όρια σε μια κουβέντα και εκείνος κατάλαβε πως δεν θα τα ξεπεράσω… αδιακρίτως. Υπήρχε μια αίσθηση σεβασμού, ισορροπημένη.\nΑς ξεκινήσουμε από αυτό. Εγώ δεν σε ήξερα καθόλου. Δηλαδή, ήξερα πως ο Παπακαλιάτης είναι αυτός ο πιτσιρικάς, ο τύπος λίγο ΒουΠου που έβγαινε στους «Μήτσους»…\nΠριν 25 χρόνια! (γέλια)\nΝαι… Μετά έχασα επαφή, παρακολουθούσα ότι υπάρχεις στο MEGA μέσα από εκείνες τις σειρές, δεν τις είδα ποτέ, δεν ήμουν «το κοινό» τους, δεν με αφορούσαν, δεν βλέπω και τηλεόραση… Κατάλαβα, όμως, ότι δημιουργήθηκε μια «τυπολογία» των serials του Παπακαλιάτη, η οποία σχεδόν σε βασανίζει μέχρι σήμερα. Μιλώντας σε έναν άνθρωπο που δεν ξέρει ποια είναι αυτή η «τυπολογία», εξήγησέ μου τι ήταν αυτές οι σειρές. Δηλαδή, υπήρχε μια κάποια «συνταγή» ή την έχει δημιουργήσει αποκλειστικά και μόνο ο κόσμος σαν φήμη; Υπήρχαν στερεότυπα; Ποια ήταν, τέλος πάντων, αυτή η τηλεοπτική «συνταγή» του Παπακαλιάτη; Με τα δικά σου λόγια…\nΜε τα δικά μου λόγια, δεν υπήρχε μια συγκεκριμένη «συνταγή». Φτιάχτηκε, αφού τελείωσε όμως η εποχή που τα έφτιαχνα εγώ (τα serials). Δηλαδή, ουσιαστικά για μένα, αυτό που έκανα στην τηλεόραση ήταν ερωτικές ιστορίες με κάποια ακραία γεγονότα, κατά καιρούς, αλλά το «ακραίο» δεν ήταν αυτοσκοπός, το χρησιμοποιούσα σαν όχημα προκειμένου να αφηγηθώ κάτι, να υπάρχει πλοκή, να εξελίσσεται η πλοκή. Γιατί είναι τελείως διαφορετικό να γράφεις ένα τηλεοπτικό σενάριο και τελείως διαφορετικό να γράφεις ένα κινηματογραφικό σενάριο.\nΕίναι δύο διαφορετικοί κόσμοι. Οπότε, την πρώτη φορά που έκανα δικό μου σενάριο, που ξεκίνησα να κάνω δικές μου δουλειές, ήμουν 24ων. Και ξεκίνησα καθαρά σαν θεατής. Μου άρεσε πάρα πολύ να φτιάχνω κόσμους. Και να ζω μέσα σ’ αυτούς. Και στην τηλεόραση υπάρχει κάτι που συναισθηματικά, τουλάχιστον εμένα σαν Χριστόφορο, μου άρεσε, εξ ου και ποτέ δεν το έχω «φτύσει», το έχω αγαπήσει πάρα πολύ. Μου άρεσε η διάρκεια που σου δίνει ένα σενάριο και το γύρισμα κι αυτό που φτιάχνεις, που μεγαλώνει και γίνεται συνήθεια. Αυτό συναισθηματικά ήταν κάτι… μακριά από το σινεμά αλλά κάτι πολύ ωραίο. «Άλλο» αλλά ωραίο άλλο, όμως. Οπότε, εμένα από πιτσιρίκι μου άρεσε να γράφω ιστορίες για τον έρωτα, κάποιες φορές αυτές οι ιστορίες να είναι ακραίες, κάποιες άλλες όχι, κάποιες να προκαλούν, κάποιες να μην… Δεν ήταν αυτοσκοπός τίποτα. Ούτε το ακραίο, ούτε η πρόκληση, ούτε το να φτιαχτεί ένα «στιλ Παπακαλιάτη». Φτιάχτηκε, όμως, έγινε. Μην ξεχνάς, ήταν και μια εποχή, η δεκαετία του 2000, που οι άνθρωποι, κάθε Δευτέρα βράδυ, καθόντουσαν στην τηλεόραση για να δουν το serial. Το οποίο, κι αυτό κιόλας, το ραντεβού με τους θεατές, Δευτέρα βράδυ, που δεν υπήρχε το internet, δεν υπήρχε αυτό με το downloading, δεν υπήρχαν όλα αυτά που υπάρχουν σήμερα ως συνήθειες… Τότε, με τη σειρά, δίνανε ραντεβού. Κάθε βδομάδα. Περιμέναν να δουν τι θα γίνει την άλλη βδομάδα. Αυτό, λοιπόν, έφτιαξε ένα σχήμα το οποίο σήμερα, κοιτώντας πίσω, μπορώ να το εκτιμήσω… Για μένα, βέβαια, ό,τι και να λέμε, που δέχομαι οτιδήποτε πει ο οποιοσδήποτε για όλα αυτά, απλά, για μένα ήταν ένα τεράστιο κομμάτι της ζωής μου. Ήταν τα νεανικά μου χρόνια. (χαμογελάει)\nΕίχες πάντοτε αυτόν τον τριπλό ρόλο, του πρωταγωνιστή, του σεναριογράφου και του σκηνοθέτη;\nΌχι, όχι… Σαν ηθοποιός, από πιτσιρίκι, ξεκίνησα στα 16. Σαν σεναριογράφος… Έγραφα για μένα, ούτως ή άλλως, αλλά δεν τα έδινα πουθενά, serials έγραφα και τέτοια, ιστορίες… Όταν αποφάσισα να κάνω το πρώτο μου σενάριο ήμουν 24 και όταν αποφάσισα να σκηνοθετήσω, έχοντας δουλέψει όμως με πολλούς σκηνοθέτες κι έχοντας αρκετές ώρες γυρίσματος, ήμουν 28. Κάποια πρώτα επεισόδια δειλά-δειλά. Πάντα είχα και συνεργάτη σκηνοθέτη, δηλαδή σκηνοθετούσαμε δύο…\nΌχι βοηθό. Έπαιρνα σκηνοθέτες. Κάναμε ντεκουπάζ κτλ. Ανθρώπους που ήταν μεγαλύτεροι από εμένα σε ηλικία και μάθαινα μαζί τους.\nΚαι παρακολουθούσες και όλη τη διαδικασία του μοντάζ και…\nΌλα! Όλο αυτό, ούτως ή άλλως. Έβλεπα ότι μου άρεσε πάρα πολύ, ήμουν πολύ ευτυχισμένος μέσα στο μοντάζ. Είναι ωραίο. Και με τη μουσική, επίσης. Έτσι, σιγά-σιγά άρχισε να φτιάχνεται όλο αυτό, δηλαδή στο «Κλείσε τα Μάτια» (2003), στη μέση, στον δεύτερο κύκλο, αποφάσισα να σκηνοθετήσω ένα επεισόδιο μόνος μου. Κι έτσι, σιγά-σιγά άρχισα να μαθαίνω και το κομμάτι της σκηνοθεσίας, έχοντας όμως και την πείρα, από τα 16 μέχρι τα 26, δέκα χρόνια σα να λέμε… Ήμουν πάντα πίσω από ένα monitor, πάντα σε μια σουίτα μοντάζ. Μεγάλωσα μέσα σ’ αυτόν τον κόσμο, δεν είναι ότι ξαφνικά ένα πρωί ξύπνησα και είπα «εγώ τώρα θα σκηνοθετήσω». Και στην αρχή ντρεπόμουνα κιόλας.\nΤα σκεφτόσουν όλα αυτά σαν φιλοδοξία;\nΔηλαδή, ήταν επιλογή, αρχικά, να γίνεις ηθοποιός, προφανώς…\nΝαι, στο λύκειο.\nΑλλά σαν ο ωραίος πιτσιρικάς, ο εμφανίσιμος…\nΑκριβώς. Που «τα λέει», ας πούμε… Ναι, ναι… Αυτό υπήρχε. Δεν έλεγα ότι ήθελα να σκηνοθετήσω. Δεν έλεγα σε κανέναν «Εγώ θα γίνω σκηνοθέτης». Ούτε έλεγα σε κανέναν «Εγώ θα γίνω σεναριογράφος». Την πρώτη χρονιά, μάλιστα, ντρεπόμουν! Έλεγα μήπως δεν βάλουμε τ’ όνομά μου. (γέλια) Είχα πάει στο MEGA, θυμάμαι, κι είχαμε πει αν πάνε καλά τα δέκα πρώτα επεισόδια… Γιατί ήμουν πολύ μικρός. Ήμουν 24ων χρονών. Και ξαφνικά ένα πιτσιρίκι έρχεται και σου φέρνει ένα σενάριο και σου λέει «Γεια σας, έχω γράψει αυτό το serial, τα νεανικά που υπάρχουν αυτή τη στιγμή στην τηλεόραση εμένα δεν μου αρέσουν σαν θεατή». Πρέπει να σου πω ότι εγώ πάντα λειτουργούσα σαν θεατής πρώτα. Τους είπα αυτά τα πράγματα, λοιπόν, και το προχωρήσαμε δοκιμαστικά, τελείως. Αν πήγαιναν καλά τα πρώτα δέκα επεισόδια, θα παίρναμε το «πράσινο φως» για να συνεχίσουμε. Και πήγε πάρα πολύ καλά!\nΉσουν πιο πολύ τυχερός ή καταφερτζής;\n(Παύση) Και τα δύο, πιστεύω. Ήμουν πολύ καταφερτζής, ήμουνα εμμονικός με αυτό που έκανα. Ήμουνα ερωτευμένος. Και είμαι. (χαμογελά) Πώς είναι ένας ερωτευμένος άνθρωπος που τρέχει πίσω από μια γυναίκα όλη την ώρα και την παρακαλάει και της χτυπάει τα κουδούνια… Έτσι ήμουνα εγώ μικρός και θέλω να πιστεύω ότι ακόμα είμαι, τώρα τουλάχιστον με το «Ένας Άλλος Κόσμος», δυόμιση χρόνια… νομίζω ότι δεν έχω δυσκολευτεί πιο πολύ στη ζωή μου. Για να λέμε την αλήθεια. Δεν έχω παλέψει πιο σκληρά.\nΣε ενοχλούσε τίποτε από όλα αυτό το «στερεοτυπικό» για τις σειρές «του Παπακαλιάτη»; Αυτό για τις μανάδες που πήδαγε ή το άλλο…\nΑυτό έγινε μια φορά! Μια φορά.\nΕγώ, που δεν τις ξέρω, έχω την εντύπωση πως σε όλες τις σειρές σου συνέβαινε αυτό το πράγμα, με τα τόσα που έχω ακούσει και διαβάσει! Είναι τέτοια η φήμη. Επίσης, ότι κατάκλεβες από οτιδήποτε, ταινίες…\nΤα αμερικάνικα serials…\nΝαι, μέχρι και για τα «Φιλαράκια» είχα ακούσει, για διαλόγους… Και μια τρίτη αναφορά, επίσης, σε σχέση με την επιλογή των τραγουδιών, του «soundtrack» γενικά, ότι πρόσεχες πολύ τι υπήρχε την εποχή εκείνη στη μουσική και, κατά κάποιον τρόπο, σε κατηγορούσαν ότι αυτή ήταν ακόμη μια «ευκολία», αυτό το «ας βάλω και κάτι από Radiohead, ας βάλω και κάτι πιο pop και καμία κλασική μουσική»… Όλα αυτά τα τρία, απ’ ότι έχω αντιληφθεί εγώ ως αναγνώστης σχολίων και σε συζητήσεις, ήταν τα στερεότυπα των σειρών του Παπακαλιάτη, χωρίς να είμαι καν θεατής ή γνώστης.\nΚοίταξε. Εγώ είμαι ένας άνθρωπος ο οποίος έχει μεγαλώσει μέσα σε φήμες, ούτως ή άλλως. Πραγματικά. Δεν το λέω με καμία έπαρση αυτό. Από μικρός, κάθε φορά που έκανα κάτι το οποίο μου άρεσε, το έγραφα στο σπίτι μου ή στο πατρικό μου, γιατί ακόμα ζούσα με γονείς, ήμουν σπίτι (τους), που μετά το έφτιαχνα στο MEGA, αμέσως μετά άκουγα πάρα πολλά πράγματα γι’ αυτό. Χωρίς εγώ να έχω ξεκινήσει με στόχο ν’ ακούσω αυτά που άκουγα… Εμένα μου ήταν μια καθαρά προσωπική ανάγκη, ήμουν ευτυχισμένος, από μικρό παιδί, ευτυχισμένος μέσα σε τέτοιους κόσμους. Για Χ, Ψ λόγους, δεν έχει σημασία… Όταν, λοιπόν, άρχισε όλο αυτό το πράγμα να παίρνει άλλες διαστάσεις, που έτσι γίνεται μ’ αυτή τη δουλειά όμως, δεν ήμουν προετοιμασμένος απόλυτα εγώ, καθότι πολύ μικρός σε ηλικία. Σιγά-σιγά, όμως, άρχισα να συνειδητοποιώ ότι κάθε τι κουβαλάει από πίσω και μια φήμη. Η μουσική, για παράδειγμα, ήταν κάτι που εγώ στη ζωή μου δεν μπορώ να λειτουργήσω χωρίς, δεν μπορώ να γράψω χωρίς μουσική, δεν μπορώ να σκηνοθετήσω χωρίς μουσική… Στους ηθοποιούς μου πάντα δίνω και ακούνε ένα CD με αυτές τις μουσικές «ατμόσφαιρες», για να ξέρουν πάνω-κάτω τι ακούω και εγώ, σαν σκηνοθέτης. Γιατί θέλω να τους κάνω να νιώσουν τεράστια ασφάλεια. Δηλαδή, εμείς, αν κάναμε μια δουλειά μαζί, θα σου έδινα πρώτα μια ολόκληρη «παλέτα» με οτιδήποτε έχει να κάνει με αυτά που είναι στο μυαλό μου κι αυτά που αφορούν αυτό που έχω γράψει και μετά, πάνω σε αυτή την «παλέτα», εσύ θα έκανες αντίστοιχα «το δικό σου». Θα μου έλεγες «Εγώ έχω σκεφτεί όλα αυτά»… Αλλά θα ξέραμε ακριβώς, και εγώ και εσύ, την ώρα που θα πηγαίναμε στο γύρισμα, θα ήμασταν απόλυτα ενήμεροι, θα είχαμε κοινό στόχο. Για μένα, λοιπόν, η μουσική ήταν ένας από τους πρωταγωνιστές. Θέλεις αυτό να ήτανε κλασική, θέλεις αυτό να ήτανε Radiohead, θέλεις να ήτανε mainstream, δεν έχει σημασία… Έπρεπε να αφηγηθώ κάτι με μουσική. Μόνο έτσι μπορούσα. Όσον αφορά το κομμάτι «αναφορές», σαφέστατα, ξέρεις ότι στα serials, στο εξωτερικό, υπάρχουν ομάδες δέκα και δώδεκα ανθρώπων που γράφουν μια σεζόν. Είκοσι επεισοδίων. Εγώ ήμουν ένας άνθρωπος… (γέλια) μόνος μου, με στυλό και χαρτί…\nΕίχες ποτέ ανθρώπους γι’ αυτό, που μπορεί να σε συμβούλευαν…\nΌχι, όχι, ποτέ…Δυστυχώς. Δεν είχα. Ήμουνα μόνος μου, έγραφα μόνος μου…\nΠώς έμαθες τι είναι το σενάριο;\nΜόνος μου. Σιγά-σιγά. Και πρέπει να σου πω ότι μετά, βέβαια, μεγαλώνοντας, άρχισα να πηγαίνω πάρα πολύ στο εξωτερικό και να παρακολουθώ γυρίσματα από ξένες σειρές, να βλέπω πώς λειτουργούν οι σεναριογράφοι, να βλέπω πώς λειτουργεί η παραγωγή, να βλέπω πώς στήνονται τα πράγματα, να βλέπω πώς φωτίζουν σ’ ένα γύρισμα, να βλέπω τη σκηνογραφία, να βλέπω την αισθητική, να βλέπω όλα αυτά… Πήγαινα στον δικό μου ελεύθερο χρόνο, ταξίδευα, έμπαινα σε μεγάλα studios και τους έλεγα… «Γεια σας»! Τους έστελνα ένα βιογραφικό, τους έλεγα πως πήγαινα για να παρακολουθήσω και να μάθω κάποια πράγματα. Αυτό το έκανα πάντα. Χωρίς να το λέω πουθενά ότι το έκανα. Το έκανα για μένα. Ήμουν πολύ ευτυχής με το να μαθαίνω έτσι, σα να κάνω μικρά σεμινάρια… Λέμε για «αναφορές». Φυσικά και πάντα υπήρχανε. Αλλά μιλάμε για έναν άνθρωπο, ο οποίος μέσα σε έναν χειμώνα έπρεπε να γράψει… επί είκοσι έξι επεισόδια, επί εκατόν πενήντα σκηνές το επεισόδιο, ωριαία επεισόδια τα οποία ήταν σα μικρές ταινίες, σα να λέμε κινηματογραφικό γύρισμα, μονοκάμερο τότε… Με ηθοποιούς πολλούς, πολλές παράλληλες ιστορίες, χιλιάδες σκηνές… Ε, μοιραία, κάποιες από αυτές τις χιλιάδες σκηνές θα ήταν επηρεασμένες και θα είχαν αναφορές, αλλά χωρίς να το κρύψω ποτέ εγώ αυτό. Εμένα μου άρεσε αυτό. (χαμογελά) Δεν το έβρισκα κακό. Ήταν αυτά που με αφορούσαν τότε, σε εκείνη την ηλικία, έτσι; Παίζει πολύ μεγάλο ρόλο. Σ’ εκείνη την ηλικία και σ’ εκείνη την εποχή.\nΠόσες ήταν οι σειρές αυτές;\nΠέντε. Πέντε serials έχω κάνει. Το κάθε ένα από αυτά παιζόταν μία ή δύο σεζόν, αλλά εγώ το δούλευα τρεις σεζόν.\nΤο σινεμά ήταν αποτέλεσμα σκέψης μέσα από ωρίμανση ή έλεγες…\nΞέρεις, το σινεμά είναι κάτι που μένει αιώνια. Και πιστεύω πως είναι ένα «σαράκι» που έχουν πολλοί ηθοποιοί στην Ελλάδα, ότι κάποια στιγμή θέλουν να κατακτήσουν και τον κινηματογράφο.\nΘεωρώ ότι κινηματογράφος, τηλεόραση και θέατρο είναι τρεις τελείως διαφορετικοί κόσμοι. Και οι τρεις έχουν τη μοναδικότητά τους, τη γοητεία τους, και οι τρεις έχουν κάτι μαγικό, αν θέλεις. Δεν μπορείς να πεις «Μ’ αρέσει πιο πολύ» αυτό ή εκείνο… Μπορείς να πεις «Μου αρέσει πιο πολύ ή νιώθω πιο βολικά να εκφράζομαι» με αυτόν τον τρόπο ή μ’ εκείνον τον τρόπο. Δεν έχει σημασία. Και τα τρία τα εκτιμώ απεριόριστα εγώ. Έχω δοκιμάσει, έχω κάνει και τα τρία και τα έχω κάνει αρκετά καλά… Αρκετά πολύ, μάλλον, και τα τρία, όχι καλά, πολύ… (Γελάω) Ναι. Αλλά… θεωρώ ότι δεν συγκρίνονται.\nΟ κινηματογράφος, όμως, είναι εκείνος που θα σε κάνει να κατακτήσεις τη μνήμη. Μια μορφή αιωνιότητας.\nΝαι. Και το θέατρο, πιστεύω.\nΕάν στο θέατρο δεν υπάρχει κάποιο βιντεοσκοπημένο υλικό ως ένα είδος «proof», δεν θα κρατηθείς στη μνήμη.\nΌχι. Εγώ πιστεύω…\nΜιλάμε στην Ελλάδα για παλιές, κλασικές μορφές του θεάτρου που η σημερινή ή οι επόμενες γενιές θα τις γνωρίσουν μονάχα ως… εγκυκλοπαιδικά ονόματα.\nΕίναι πολύ νωρίς ακόμα να μιλάμε έτσι για το σινεμά, πιστεύω. Γιατί ο χρόνος ζωής που έχει σε σχέση με το θέατρο είναι πολύ μικρότερος. Σαν Τέχνη μιλάω, έτσι;\nΝαι, αλλά ρώτα σε μερικές δεκαετίες έναν άνθρωπο για την Παξινού, ας πούμε. Θα σου πει ότι είχε παίξει σ’ εκείνον τον μικρό ρόλο στο «Για Ποιον Χτυπά η Καμπάνα» του ’43, ίσως ότι είχε πάρει και Όσκαρ. Γιατί είναι σινεμά!\nΘεωρώ ότι το σινεμά έχει τα χαρακτηριστικά τού μύθου. Κατ’ αρχήν λόγω του μεγέθους.\nΚαι αυτό, πού το πας;\nΑμέσως, από τη «φύση» του, δηλαδή, η οποία έρχεται και βάζει τα πράγματα στη θέση τους. Είναι το μεγάλο. Σε αντίθεση με την τηλεόραση. Το θέμα, λοιπόν, για να σου απαντήσω και στην ερώτηση, περί του πώς έγινε το βήμα προς τον κινηματογράφο, όχι, δεν έγινε με σκέψη, αλήθεια δεν έγινε με σκέψη. Έγινε καθαρά σαν ανάγκη. Όταν τελείωνα ένα serial που έκανα στο MEGA, τους «4» (2010), ήξερα πως δεν μπορούσα πια να γράφω με τη συνέπεια που απαιτεί η τηλεόραση. Η τηλεόραση είναι πάρα πολύ δύσκολο γήπεδο. Αν θέλεις να κάνεις καλά τηλεόραση, έτσι; Πρέπει να γράφεις κρατώντας την ποιότητα…\nΝαι, ξέρεις ότι θα σε δούνε κάποια εκατομμύρια κάθε εβδομάδα, είναι κι αυτό. Στην τηλεόραση, κάθε Δευτέρα, μας βλέπανε και 2.500.000 άνθρωποι… Το 40% και το 50% (της τηλεθέασης) ήτανε μέχρι και 3.000.000 άνθρωποι την εβδομάδα! Οπότε, έπρεπε να γράφεις με απίστευτη συνέπεια. Τελειώνοντας αυτό το serial, εγώ δεν μπορούσα πια να γράφω… Το αγαπούσα, το λάτρευα, αλλά δεν… δεν… ένιωθα σαν… Πώς είναι όταν μεγαλώνεις κι ένα κοστούμι αρχίζει και δεν σου κάνει; Ή ένα παπούτσι που σου είναι πια μικρό… Είσαι άβολα. Ήξερα, λοιπόν, ότι ήθελα να το κάνω, αλλά φοβόμουνα πάρα πολύ να το κάνω το βήμα στον κινηματογράφο. Μόλις τέλειωσα με τη σειρά, έκανα το «Amadeus» στο θέατρο για ενάμιση χρόνο και σ’ αυτό το διάστημα άρχισα σιγά-σιγά να προετοιμάζω το σενάριο που ήθελα να κάνω, που ήταν το «Αν…». Είχα βγάλει πέντε διαφορετικά σενάρια, γιατί ήξερα ότι θα κάνω σινεμά, και είπα «έχω πέντε διαφορετικές ταινίες, ποια θα γράψω;». Έφτιαξα σκαλέτες για πέντε ταινίες! Και διάλεξα την πιο δύσκολη, τότε, για μένα, γιατί αυτά ήταν τα θέματα τα οποία με απασχολούσαν εκείνη την εποχή. Έτσι έγινε το «Αν…».\nΓιατί θέλησες να το συνδέσεις με το «Η Δε Γυνή να Φοβήται τον Άνδρα» (1965);\nΓιατί πάντα θέλω να έχω αναφορές στο παλιό την ώρα που φτιάχνω κάτι καινούργιο. Γιατί θεωρώ πως δεν υπάρχει τίποτε καινούργιο αν δεν υπάρχει αναφορά σου στο παλιό. Πάντα. Πάντα το κάνω αυτό στη ζωή μου. Μπορεί να είναι λάθος. Δεν ξέρω, είναι τελείως συναισθηματικό…\nΉταν μια απλή, σύγχρονη ερωτική ιστορία, η οποία όμως αποκτούσε ένα άλλου τύπου κύρος με βάση την παράδοση του ελληνικού σινεμά. Με μια τόσο πολύ διάσημη ταινία στο είδος…\nΑκριβώς. Και επίσης μου φάνηκε πάρα πολύ γλυκό, όταν έγραψα το πρώτο draft, είχα διάφορους ανθρώπους της τρίτης ηλικίας να μιλάνε για σχέσεις και για έρωτα. Δεν καταλάβαινα, όμως, για ποιον λόγο να υπάρχουν αυτοί οι αφηγητές. Χρειαζόμουν αφηγητές, γιατί ήθελα να εξελίξω πιο γρήγορα την ιστορία, επειδή ακριβώς υπήρχε αυτό το στοιχείο, από τον έναν κόσμο στον άλλον, του «μόνος» και του «μαζί», ήθελα να έχω γέφυρες. Δεν ήξερα, λοιπόν, με τι τρόπο να δημιουργήσω αυτές τις γέφυρες. Ένας τρόπος ήταν οι αφηγητές. Όταν, λοιπόν, έγραψα πολλούς αφηγητές, άρχισα να βλέπω πως… δεν υπήρχε κανένας λόγος να έχω τόσο πολλούς αφηγητές! Και σκεφτόμουν τι ωραίο που θα ήταν, να κρατήσω το κομμάτι της τρίτης ηλικίας που μιλά για τον έρωτα, αλλά και να το δέσω με τους πρωταγωνιστές, εξ ου και γίνανε ο παππούς και η γιαγιά της ηρωίδας, που δίνουν τη σκυτάλη στη νέα γενιά.\nΠώς «πήγες» στο «Η Δε Γυνή…»;\nΉταν η αγαπημένη μου ταινία. Και παραμένει…\nΑπό τις ελληνικές κωμωδίες;\nΝαι, που πάντα όταν την έβλεπα, ενώ γελούσα από ‘δω από ‘κει, στο τέλος έκλαιγα πάρα πολύ. Την έβρισκα εξαιρετικά συγκινητική. Μου άρεσε πάρα πολύ ο Τζαβέλλας. Πάρα πολύ, όμως.\nΤο σκυλί με το όνομα… Μοναξιά, το υπερασπίζεσαι ακόμα και σήμερα;\nΠω πω πω πω… (Γέλια.) Ναι. Να σου πω γιατί. Γιατί ήθελα «ποιητικά» να βρω έναν τρόπο αυτός ο άνθρωπος στο «μόνος του», όταν θα πέθαινε η μοναξιά του, θα ερχόταν η ώρα…\nΜα, δεν το έβλεπες ότι ήταν λίγο αστείο;\nΝαι, το δέχομαι. Όλα αυτά τα δέχομαι. Δεν βγήκε, μπορεί να μην βγήκε… Την ώρα που πέθαινε το σκυλί, όμως, θα του ερχόταν κάτι άλλο. Ήθελα, και καλά, να κάνω αυτό. Σε κάποια σημεία το πέτυχα, σε κάποια δεν το πέτυχα… Μην ξεχνάς, ήταν η πρώτη φορά που κινηματογραφικά προσπάθησα να αφηγηθώ κάτι. Παίζει τεράστιο ρόλο.\nΕκεί, σε αυτά τα σημεία και σε τέτοιες επιλογές, υπάρχει κάποιος άνθρωπος που είναι κοντά σου και εμπιστεύεσαι ή τον ρωτάς…\nΌχι. Όχι. Υπάρχει η βασική μου συνεργάτιδα που είναι η Στέλλα Φιλιπποπούλου στο μοντάζ, που με ξέρει από 16 χρονών, την αγαπάω πάρα πολύ και είναι πολύ δικός μου άνθρωπος. Και κάποιοι πολύ δικοί μου άνθρωποι, αλλά έξω από τον χώρο.\nΔίνεις σε ανθρώπους να διαβάζουν κάτι, δηλαδή; Από πριν; Και τους ρωτάς;\nΝαι, αμέσως! Εδώ πέρα, στο σπίτι, μαζεύω κόσμο… Στο «Ένας Άλλος Κόσμος» έκανα κάτι τελείως διαφορετικό. Ακριβώς είχα περισσότερο χρόνο και πολύ περισσότερο άγχος, γιατί ήταν πολλά τα θέματα και δεν ήξερα αν τα έχω ισορροπήσει σωστά, έκανα πολλά δοκιμαστικά screenings.\nΑφού είχαν ολοκληρωθεί τα γυρίσματα; Ή είχες ακόμη ευκαιρίες να διορθώσεις κάτι με συμπληρωματικά;\nΣτο πρώτο cut. Όταν είχαν τελειώσει όλα, το πρώτο cut ήταν 140 λεπτά σε διάρκεια, χωρίς τίτλους. Τώρα η ταινία είναι 107 λεπτά χωρίς τους τίτλους. Έκοψα μισή ώρα υλικό. Έκανα τόσο πολλά screenings, σε ξένο τελείως κόσμο, σε διαφορετικά είδη ανθρώπων, σε ανθρώπους από το συνεργείο…\nΝα σου σφίξω το χέρι!\nΓιατί όλοι οι άλλοι καλούν τους φίλους τους να δουν τις ταινίες τους! (Γελάω)\nΌχι, όχι, όχι, όχι, όχι! Οι φίλοι στο σπίτι, να δει κάποιος; Εγώ ποτέ! Τους φίλους μου ποτέ δεν τους έβαζα… Το «Ένας Άλλος Κόσμος», επειδή υπήρχαν και τα screenings στο εξωτερικό…\nΚάνατε προβολές και στο εξωτερικό (!); Δεν το ήξερα.\nΒέβαια, δοκιμαστικά. Στο πρώτο cut. Γιατί έπρεπε να κάνουμε τα τεχνικά… Στο Λος Άντζελες, λόγω Τζ. Κ. (Σίμονς). Οπότε κάλεσα κόσμο κι εκεί, είδανε την ταινία… Και πάντα έκανα το εξής. Όταν τελείωνε το screening, έκανα κι ένα Q & A, με λίγους ανθρώπους στο εξωτερικό, μην φανταστείς…\nΤους δίνατε και τις τυπικές καρτέλες για να κάνουν σημειώσεις ή απλά τους ρώταγες πράγματα…\nΌχι, όχι, δεν έφτασα μέχρι εκεί! Στην επόμενη θα το κάνω. (Γέλια) Και μου το λέγανε. Κι εγώ απαντούσα, «Πού να φτιάξω μόνος μου καρτέλες τώρα»! Εδώ πέρα καλούσα ανθρώπους από το συνεργείο, τις οικογένειές τους, διαφορετικά είδη θεατών, διαφορετικές γενιές, ανθρώπους που να μη με ξέρουν προσωπικά. Ουσιαστικά για να ακούω τι μου λένε. Και παράλληλα και από το εξωτερικό. Εγώ ακούω. Πάντα λαμβάνω υπόψη μου τι λένε οι άνθρωποι, μέχρι ενός βαθμού, έτσι; Ειδικά όταν φτιάχνω μια ταινία η οποία ξέρω ότι θα ανοίξει σε εκατόν σαράντα αίθουσες. Στην Ελλάδα. Πολύ σημαντικό αυτό.\nΕγώ αυτό το λέω μαζικό. Και πρέπει να υπάρχει, να υφίσταται και όλα…\nΒέβαια. Αρκεί να έχει μια ποιότητα και να μην προσβάλλει τον θεατή. Είναι βασικός κανόνας για μένα. Εδώ είναι η μεγάλη παρεξήγηση. Ότι κάτι το οποίο είναι μαζικό, στην Ελλάδα, που το θεωρώ λάθος, πιστεύουν ότι πρέπει να μην είναι και καλό! Δεν υπάρχει αυτό. Δεν ισχύει. Είναι κι αυτό μια φήμη…\nΌταν βγήκε το «Αν…» στους κινηματογράφους, όλη αυτή η αντιμετώπιση που υπήρχε γενικά, και από τα media και από την κριτική… Λειτούργησε η ταινία εισπρακτικά, αλλά εσύ έσερνες το βάρος της τηλεόρασης.\nΛογικό. Αναμενόμενο. Το βρίσκω… ανθρώπινο. Άδικο, για μένα, αλλά το βρίσκω πολύ λογικό. Δεν μου έκανε εντύπωση.\nΑυτό το άδικο, σε έκανε να θέλεις ν’ αλλάξεις κάτι; Να «διορθωθείς», να το δεις λίγο πιο… «καλλιτεχνικά»; Να προσπαθήσεις να πολεμήσεις, τι;\nΌχι, όχι, όχι… Μ’ έκανε να έχω μόνο απορία. Τελείως παιδική απορία, βέβαια. «Καλά, όλον τον καιρό, όταν έκανα τηλεόραση, μου λέγαν ότι πρέπει να κάνω σινεμά. Κι ότι τα γυρίσματά μου στην τηλεόραση είναι σαν σινεμά. Μόλις έκανα σινεμά, ξαφνικά μου ‘πανε πως είναι σαν τηλεόραση! Πού έχω κάνει πάλι λάθος;»… (Γέλια) Εγώ προσπαθούσα να τους απαντήσω, γιατί πάντα επηρεάζομαι. Και είμαι και ενοχικός σαν άνθρωπος. Λέω, «Αμάν, τι έχω κάνει λάθος;». Εκεί, όταν άρχισα να κάνω τόσο αντιφατικές ερωτήσεις στον ίδιο μου τον εαυτό, είπα… «Ώπα! Άστο». Αυτό δεν απαντιέται. Είναι κάτι που… στον χρόνο θα κριθεί.\nΌταν είχε βγει το «Αν…», το είχα αξιολογήσει (στην «ψυχρή» γλώσσα των «αστεριών») με 2 ½ στα 5.\nΕίχα θεωρήσει ότι είναι μια πρώτη ταινία, είχα πει ότι σπάνια είχαμε δει στο ελληνικό σινεμά τέτοια πρώτη ταινία, επαγγελματική, σωστή δουλειά. Έκρινα ότι υπάρχουν κάποιες αφέλειες, κάποια προβλήματα…\nΔεν ήξερα αν θα συνεχίσεις να κάνεις σινεμά και πότε. Κάποια στιγμή άρχισα να παίρνω τις πρώτες πληροφορίες για το «Ένας Άλλος Κόσμος», έβλεπα το υλικό από τα γυρίσματα που κυκλοφορούσε από το YouTube, παρακολουθούσα τις καθυστερήσεις της στο schedule εξόδου… Εδώ μπορώ να σου πω ότι τα videos και από την προετοιμασία του «Αν…» αλλά και από τούτο το φιλμ, εγώ σε ελληνικό επίπεδο δεν τα έχω ξαναδεί σαν δουλειά. Και αυτό σήμαινε κάτι. Καταλάβαινα, λοιπόν, ότι υπάρχει σοβαρότητα από πίσω. Εγώ δεν διαχωρίζω το «καλλιτεχνικό» από το «εμπορικό». Εντάξει, υπάρχει ένα σύνορο από το ένα στο άλλο, διαφορετικά τα χειρίζεσαι, αλλά και τα δύο πρέπει να υπάρχουν, με τις αξίες τους. Λοιπόν, προσωπικά σοκαρίστηκα με την καινούργια σου ταινία. Ακόμη και ως μαθημένος στο να μαντεύω, να ανιχνεύω, να προβλέπω ανατροπές της πλοκής στο σινεμά, από τα τόσα που έχω δει, ξαφνιάστηκα με αυτό που συμβαίνει στην ιστορία εδώ. Για την ακρίβεια, με είχαν τραβήξει τόσο πολύ και τόσο όμορφα οι τρεις ιστορίες που αφηγείσαι χωριστά, που παγιδεύτηκα κι εγώ μέσα στην προσπάθειά μου να παρατηρώ τους πάντες και τα πάντα τόσο… εξονυχιστικά. Με παρέσυρε ως έργο και αυτή για μένα ήταν η βασική του επιτυχία.\nΛοιπόν, το πρώτο «test drive» που είχα κάνει ήταν το καλοκαίρι του 2013, σε μια παρέα. Εκεί άρχισα να βλέπω αντιδράσεις, καθώς έγραφα εγώ το σενάριο, χωρίς να λέω ακριβώς τι γράφω, βέβαια. Τους είπα, λοιπόν, ότι είναι μια ιστορία που είναι… τρεις ταινίες. Τρεις ερωτικές ιστορίες; Ναι, ΟΚ, εντάξει… Προφορικά, τους περιέγραφα την πλοκή σα να είναι ένα παραμύθι. Και γίνεται αυτό και γίνεται εκείνο και μετά σταματάμε εκεί που ανακαλύπτουμε ότι αυτός είναι ο πατέρας της κόρης και ξεκινάει μια άλλη κατάσταση, όπου βλέπουμε έναν άλλο κόσμο και έρχεται το κομμάτι με την Ελίζ που φτάνει στην Ελλάδα. Και την ώρα που αυτή φτάνει στο σημείο που πρέπει να απολύσει τον ήρωα αυτής της ιστορίας αλλά να μην μπορεί, ξεκινάει και η τρίτη ιστορία όπου γίνονται τα εξής… Και την ώρα που τελειώνει κι αυτή η ιστορία, γίνεται αυτό… Κι έβλεπα όλους να κάνουν «Ααααααααααααα…»! Αυτό. Σε ξένους τα έκανα αυτά τα «test drive», όχι σε Έλληνες!\nΜια «σινεφιλική» παρατήρηση. Δεν αισθάνθηκες καθόλου ότι μπορεί να σου γυρίσει boomerang η χρήση των πλάνων από το «Metropolis» του Φριτς Λανγκ στο παράλληλο μοντάζ με τις απολύσεις στο γραφείο; Ότι θα βγουν κάποιοι και θα πουν «Α, τον αλήτη, κοίτα τι βάζει τώρα μέσα, ποιος νομίζει ότι είναι!»;\nΌχι, όχι, όχι. Καθόλου. Το «Metropolis» είναι μια public domain (ελεύθερη δικαιωμάτων) ταινία. Έψαχνα να βρω μεγάλες ταινίες αναφοράς σε ολόκληρο τον κόσμο, χρησιμοποιήθηκε και για οικονομικούς λόγους…\nΕίναι, όμως, υπερ-φιλόδοξο αυτό που γίνεται στη συγκεκριμένη σκηνή, όλη αυτή η αναφορά στην εργασία… Το «Metropolis» δεν είναι μια κάποια τυχαία ταινία, είναι γιγαντιαίων διαστάσεων περίπτωση για την ιστορία του σινεμά. Για ανθρώπους που ξέρουν από σινεμά, φαίνεται πολύ θρασύ αυτό που έχεις κάνει, πώς αλλιώς να σου το πω;\nΔεν το σκέφτηκα έτσι. Συμφωνώ. Και είναι συγκλονιστικό ότι είναι του 1927! Ήταν εντυπωσιακό, το ότι υπάρχει μια ταινία που μιλάει για αυτό το θέμα, ασπρόμαυρη, του τότε, και που σήμερα είναι πιο επίκαιρη από ποτέ. Αυτό ακριβώς ήθελα. Εγώ δεν ήξερα ότι πρόκειται για μια ταινία που δεν ξεπεράστηκε ποτέ, αν μου την έδειχνες πριν από μερικά χρόνια θα σου έλεγα… «Ε; Τι; Εντάξει…»! Σήμερα, ξαφνικά, ανακάλυψα μέσα από αυτή την ταινία… Τι να σου πω; Ανακάλυψα έναν άλλο κόσμο! Και ήθελα και αυτό το πάντρεμα, όπως και με το «Η δε Γυνή…» και το «Αν…», μου αρέσει πάντα να παντρεύω τις εποχές. Και τα συναισθήματα των ανθρώπων και τις καταστάσεις. Οτιδήποτε έχει να κάνει με το ανθρωποκεντρικό. Οτιδήποτε έχει να κάνει με σχέσεις.\nΟι εθνικότητες των τριών ξένων στην ταινία γιατί ήταν αυτές ακριβώς;\nΚατ’ αρχήν, ήθελα να είναι από τρεις διαφορετικές ηπείρους, ήθελα να έχω, ας πούμε, Ασία, Ευρώπη και Αμερική. Όταν ξεκίνησα να γράφω το σενάριο, ο ένας θα ήταν Σύριος, γιατί την εποχή εκείνη είχε ξεκινήσει ο εμφύλιος κι ερχόντουσαν στην Ελλάδα μόνο οι χριστιανοί Σύριοι. Τότε είχε βομβαρδιστεί και το Πανεπιστήμιο στο οποίο υποτίθεται ότι σπούδαζε ο ήρωας σχέδιο, στην Καλών Τεχνών… Όταν το έγραφα αυτό, το 2013, δεν είχαμε το σημερινό, μαζικό πρόβλημα. Εγώ έγραψα για τους χριστιανούς που φεύγουν και έρχονται εδώ με στόχο να πάνε στον Καναδά. Μίλησα με Σύριους, με κάποιους που είχαν ζήσει στην Ελλάδα, επίσης… Ανακάλυψα πως είχαν πάρα πολλά κοινά με τους Έλληνες. Έχουν και Επιτάφιο, έχουν ένα σωρό κοινά ως χριστιανοί… Έκανα, λοιπόν, έρευνα, άρχισα να παρακολουθώ παράλληλα τι γίνεται στον τόπο τους και έφτιαξα τον χαρακτήρα. Μέχρι να το γυρίσω, είχαν αλλάξει τα πράγματα πιο πολύ! Κι από την ώρα που το μόνταρα, ακόμα πιο πολύ! Και τώρα που παίχτηκε η ταινία, ακόμα πιο πολύ! Αυτό δεν μπορείς να το υπολογίσεις…\nΕκεί φαίνεται και το πόσο κωλόφαρδος είσαι! Δεν ξέρω τι έχεις από πάνω σου, ειλικρινά, δηλαδή…\nΔεν το περίμενα ούτε εγώ. Φούσκωνε, φούσκωνε, φούσκωνε… Ήθελα, λοιπόν, αυτό το κομμάτι του Σύριου με την Ελληνίδα. Στην αρχή ήθελα να μην μιλάει καθόλου αγγλικά, να μην μπορούν να συνεννοηθούν. Μετά, για τη δεύτερη ιστορία ήξερα ότι πρέπει να είναι από Αγγλία ή από Βόρεια Ευρώπη, γιατί έπρεπε να είναι η «Τρόικα», και η τρίτη ιστορία έπρεπε να είναι με Γερμανό. Ήταν γραμμένη για Γερμανό ηθοποιό, μάλιστα. Και θα έπρεπε να μεταφράσω τα λόγια του στα γερμανικά. Όταν το έγραψα όλο, ξαφνικά, άρχισα να βλέπω ότι θα ήταν πάρα πολύ δύσκολο για τον θεατή, με τους υπότιτλους, με όλα αυτά, να έχω τόσες διαφορετικές γλώσσες, θα ήταν κουραστικό. Οπότε, πάω ξανά μανά και το γράφω από την αρχή, κάθε σκηνή, και θα βρω τον τρόπο, η μόνη κοινή γλώσσα να είναι τα αγγλικά. Για να έχω δύο, αγγλικά και ελληνικά. Τίποτε άλλο. Σπαστά αγγλικά, από ‘δω κι από ‘κει. Είχα στο μυαλό μου την Καβογιάννη, είχα στο μυαλό μου τον Χατζησάββα, κι είχα και μένα.\nΕίσαι κάτι σαν… αναγκαίο κακό! Είσαι, στο κάτω-κάτω, ο star.\nΚαι ήθελα να παίξω και έναν «άλλο» ρόλο, του παντρεμένου, με το παιδί, εκείνου που δεν είναι τόσο λαμπερός, που είναι σε τέλμα. Τα ήθελα αυτά. Όταν τα έκανα όλα στα αγγλικά, λοιπόν, περίμενα να βρω και έναν Γερμανό ηθοποιό. Κι όταν πήγα στην Αμερική για να γράψω σχεδόν όλη την ταινία στα αγγλικά, να βρω έναν άνθρωπο να κάτσουμε να τη μεταφράσουμε μαζί, σωστά, ώστε να διαβάσουν ξένοι ηθοποιοί το σενάριο στα αγγλικά, άρχισα να γνωρίζω κόσμο και να στέλνω σε ατζέντηδες το σενάριο. Κι έτσι έσκασε ο Τζ. Κ. Σίμονς! Έτσι ήρθε στην ταινία, δηλαδή.\nΤο είχε γυρίσει το «Χωρίς Μέτρο» τότε;\nΤότε το γύριζε.\nΆλλη μια κωλοφαρδία, βέβαια. (Γέλια) Εγώ αυτό το είχα βάλει καλύτερη ταινία της περσινής σεζόν. Σου κάθισε τόσο ωραία και αυτό… Δεν είναι κομπλιμέντο ή γλείψιμο τώρα αυτό, γιατί την χάρηκα την ταινία, κι αν ήταν κακή ή κάτι αρνητικό, δεν έχω λόγο να σου το κρύψω… Εδώ έγραψα στην κριτική του φιλμ ότι δεν είσαι και ο καλύτερος ηθοποιός που έχει υπάρξει! Θεωρώ ότι πρέπει να λέγονται τίμια κάποια πράγματα. Μπορεί να είναι υποκειμενικά, αλλά δεν παύει το γεγονός ότι εσύ μπορεί να βελτιωθείς, να μου αλλάξεις τη γνώμη σε κάτι, να μου την κάνεις καλύτερη ή χειρότερη στο μέλλον και τα λοιπά. Απλά, μου έκανε τρομακτική εντύπωση το ότι αυτή τη φορά φάνηκε ότι μπορείς να σκηνοθετήσεις και ηθοποιούς. Το οποίο δεν το έχουν όλοι απαραίτητα. Δεν καταλαβαίνουν τι θα πει ηθοποιός σε ταινία, δεν καταλαβαίνουν ένα δέσιμο που πρέπει να υπάρχει, μια ενιαία γραμμή κατεύθυνσης. Σε πολλές ταινίες έχουμε δει ηθοποιούς που εμφανίζονται λες και βρίσκονται σε μπουλούκι! Ο καθένας να παίζει αυτό που «ξέρει» από μόνος του. Και να είναι και λάθος ή και «αφημένος»…\nΚοίταξε να δεις… Θα σου πω κάτι τώρα, το οποίο όμως δεν είναι υπέρ μου, αλλά, αντικειμενικά, εγώ δεν θα μπορούσα να μην ξέρω πάρα πολύ καλά από ηθοποιούς, δεδομένου ότι εδώ και 25 χρόνια είμαι ηθοποιός, οπότε ξέρω πάρα πολύ καλά τον ηθοποιό. Το σενάριο και ο ηθοποιός είναι τα δύο βασικά μου χαρακτηριστικά στοιχεία. Και στις σειρές μου, αν δεις, είχα πάρα πολύ καλούς ηθοποιούς.\nΔεν είναι κανόνας, όμως, οι ηθοποιοί να σκηνοθετούν και καλές ταινίες.\nΑλλά ένας άνθρωπος που έχει υπάρξει ηθοποιός, έχει υπάρξει πρωταγωνιστής, μπορεί να καταλάβει πάρα πολύ καλά τον ψυχισμό του ηθοποιού, την ανασφάλεια του ηθοποιού. Του ταλαντούχου ηθοποιού. Για μένα, το πιο σημαντικό απ’ όλα, γιατί εγώ κινούμαι πάντα βάσει ταλέντου και χημείας. Αμέσως εγώ, μόλις δω να υπάρχει χημεία, στο ενάμιση λεπτό, όπως όταν ήρθαν εδώ μέσα και κάτσανε μαζί η Μαρία και ο Τζ. Κ., ήξερα μέσα μου ότι αυτοί οι δύο το πάνε εκεί πάνω! Το ήξερα. Από εμπειρία, όμως. Ξέρω τι είναι αυτό που θέλω την ώρα που το κάνω και κάνω τον άλλον να νιώθει ασφάλεια. Είναι πάρα πολύ σημαντικό πράγμα. Είναι κάτι που, αν θέλεις κι εγώ, ως μικρός, δεν το είχα σαν ηθοποιός. Δεν ερχόταν ποτέ κανείς να μου πει «αγόρι μου, αυτό θέλω, από εδώ μέχρι εδώ, εδώ θα κινηθείς». Επειδή εγώ αυτό δεν το είχα ποτέ στη ζωή μου, τα έφτιαχνα μόνος μου αυτά τα «μονοπάτια». Ένιωθα τεράστια ανασφάλεια και τα πήγαινα μόνος μου. Σαν ανάγκη. Εδώ πέρα, επειδή πιστεύω ότι ξέρω τι είναι αυτό που θέλω, μπορώ και καλύπτω τους άλλους ανθρώπους. Τους ταλαντούχους ανθρώπους. Όχι τους ατάλαντους.\nΌταν τελείωσες με το «Ένας Άλλος Κόσμος», είχες κάποια ανησυχία σε σχέση με το κοινό, ότι μπορεί να αναρωτηθεί για τα θέματα που θίγει. Μιλάει για ρατσισμό, μιλάει για φυλές, μιλάει για ξένους, μιλάει για πρόσφυγες. Μιλάει για θέματα που μπορεί να μην θέλει κάποιος να του τα θυμίζεις και στο σινεμά, στη διασκέδασή του. Πάει ένας άνθρωπος να δει «Παπακαλιάτη» και θα δει αυτά! Φοβήθηκες ότι αυτό μπορεί να λειτουργήσει ανασταλτικά εμπορικά;\nΔεν έτρεμα. Αλλά φοβήθηκα. Δεν έτρεμα. Αλλά ανησύχησα. Μέχρι που άρχισα να το βλέπω κι εγώ στην αίθουσα μαζί με τους υπόλοιπους συνεργάτες μου κι άρχισα να βλέπω ότι το συναίσθημα και ο έρωτας είναι το κυρίαρχο, σαν όχημα, και ότι ουσιαστικά όλο αυτό το βίαιο της πραγματικότητας στέκεται εμπόδιο. Είναι κάτι που το ήθελα αυτό. Τις «δόσεις» δεν ήξερα αν είχα πετύχει. Όταν είδα ότι, ναι, τις έχω πετύχει κι αυτές, στα τελευταία cut, όχι από την αρχή, στην αρχή δεν είχα βρει ακριβώς τις ισορροπίες, έκανα πάρα πολλές versions, έκανα οκτώ διαφορετικά cut αυτής της ταινίας… Μέχρι να καταφέρω και να πω «ναι», στα 107 λεπτά, ότι υπάρχει το συναίσθημα που θέλω, φυσικά και είχα τέτοια ανησυχία. Γιατί ήταν πάρα πολύ λεπτές οι ισορροπίες. Σε αυτή τη mini περιοδεία που έγινε για το «Ένας Άλλος Κόσμος», όμως, και πήγα από πόλη σε πόλη, ακολούθησε μετά ένα Q & A. Που δεν είναι εκπαιδευμένοι σε αυτό οι Έλληνες θεατές. Οπότε ερχόταν η πρώτη αμήχανη ερώτηση, η δεύτερη… Σε πληροφορώ, άρχισα να ανακαλύπτω ότι το κομμάτι του συναισθήματος, που θεωρώ ότι ήταν μεγάλη νίκη για μένα, είναι αυτό που αφορά πιο πολύ και αυτό που μένει στο τέλος. Και όχι το πολιτικό.\nΕγώ, πάντως, την ταινία δεν την είδα «πολιτικά»…\nΜα, δεν είναι πολιτική ταινία! Είναι κοινωνική. Δεν ήταν στόχος να μπω σε μια τέτοια διαδικασία, ποτέ. Εγώ είχα σκοπό να κάνω μια ιστορία αγάπης. Και εμπόδιο σε αυτή την ιστορία αγάπης να είναι μια πολύ σκληρή πραγματικότητα. That’s it.\nΕίναι ένα στοίχημα με τον εαυτό σου, κάθε φορά να τον ξεπερνάς, όχι μόνο καλλιτεχνικά αλλά και εμπορικά ή ποιοτικά, σαν ηθοποιός, σκηνοθέτης και σεναριογράφος; Όλο αυτό το πράγμα σε βαραίνει προσωπικά, σαν άνθρωπο;\nΜου τρώει πάρα πολύ χρόνο από τη ζωή μου. (Σιωπή.) Πάρα πολύ. Όλον τον χρόνο. Ή μάλλον… δεν μου αφήνει χρόνο για άλλα πράγματα. Και μεγαλώνοντας θέλω και για άλλα πράγματα χρόνο στη ζωή μου.\nΈχοντας κατακτήσει κάτι που εγώ το αποκαλώ «μια μοναδική θέση στο ελληνικό star system», σήμερα… Δηλαδή, στον τομέα τον δικό σου, αν αφαιρέσεις το όνομα Παπακαλιάτης, δεν υπάρχει star system! Μπορώ να πω ότι υπάρχουν κάποιοι καλοί ηθοποιοί, κάποιοι δημοφιλείς ηθοποιοί, κάποιοι γνωστοί ή ονομαστοί, αλλά αν βγάλεις τον εαυτό σου μέσα από όλο αυτό το σύστημα, δεν υπάρχουν stars. Μοιάζεις σα να είσαι μόνος σου. Τι σου έχει στερήσει αυτό το πράγμα, όμως; Ξέρουμε ποια είναι τα καλά, πάνω-κάτω, τα φανταζόμαστε όλοι, είναι αυτονόητα. Αλλά τι έχεις στερηθεί γι’ αυτά;\nΔεν νομίζω ότι αυτό είναι που μου έχει στερήσει κάτι… Δεν μου έχει στερήσει αυτό που λες «star system», η δημοσιότητα, το όνομα και ό,τι αυτό συνοδεύει τέλος πάντων. Όλα αυτά τα χαρακτηριστικά δε νομίζω ότι έχουν τη δύναμη να σου στερήσουν κάτι. Άλλο πράγμα είναι που μου στερεί. Κι αυτό είναι… το να φτιάξεις μια ταινία στην Ελλάδα… (βαριανασαίνει) Που έχω πει χιλιάδες φορές ότι θεωρώ ότι είναι μια χώρα η οποία παρέχει πολύ έμπνευση, αλλά δεν παρέχει καθόλου παραγωγικότητα. Είναι πάρα πολύ δύσκολο, όχι μόνο για μένα, για οποιονδήποτε… Εγώ είμαι και πάρα πολύ τυχερός, γιατί λόγω του βιογραφικού, κυρίως, και λόγω του χαρακτήρα, κάποιες πόρτες ανοίξανε πιο εύκολα για το «Ένας Άλλος Κόσμος». Πολύ σημαντικό αυτό. Μπορεί να πήγα, να χτύπησα ατελείωτες πόρτες γι’ αυτή την ταινία, για να μαζέψω σιγά-σιγά τα χρήματα. Αλλά ανοίξανε οι πόρτες. Οπότε θεωρώ τον εαυτό μου πολύ τυχερό. Όχι ότι δεν έχω δουλέψει για ν’ ανοίξουν αυτές οι πόρτες!\nΦυσικά, ανοίγουν γιατί ξέρουν ότι… θα τα φέρεις πίσω. Η λογική ή το παρελθόν μας λέει ότι θα τα φέρεις πίσω…\nΟπότε, αυτό που στερεί πράγματα είναι το να μπεις στη διαδικασία και να φτιάξεις μια ταινία. Σου τρώει όλο σου τον χρόνο. Αν θες να την κάνεις καλά! Αν θες να διεκπεραιώσεις, να ξεπετάξεις και να εφησυχαστείς, ξέρεις, στις όποιες δάφνες ή στην όποια ευκολία… Όσο μπορώ να αποστασιοποιηθώ και να το δω, αυτό πιστεύω ότι είναι. Δηλαδή, εγώ μπορώ να έχω στο μυαλό μου πάρα πολλές ιδέες αυτή τη στιγμή, σαν άνθρωπος. Την ώρα που κάνω ντους, την ώρα που θα πλύνω ένα πιάτο, την ώρα που θα οδηγάω… Μου έρχονται συνέχεια ιδέες. Τις οποίες εγώ συνέχεια τις γράφω, αν δεις, παντού υπάρχουν στυλό και χαρτάκια εδώ μέσα. Γράφω. Και συνήθως, για να ξεκουράσω το μυαλό μου, όταν δουλεύω πάρα πολύ με κάτι, ειδικά στα τελευταία στάδια, για να το ξεκουράσω το μυαλό μου… σκέφτομαι άλλα σενάρια! Να φτιάξω αυτό, να φτιάξω εκείνο… Και φτιάχνω μια σκαλέτα, να κάνω τέτοια. Το μυαλό μου τσαλαβουτάει σε σκέψεις. Μετά από αυτή την ιδέα, όμως, σκέφτομαι… «Και πώς θα το ξανακάνω; Και θα ξαναπεράσω πάλι όλο αυτό; Θα ξαναείμαι πάλι έτσι, 24 ώρες το 24ωρο, να προσπαθώ να τους μαζέψω όλους, να προσπαθώ να τους πείσω, να προσπαθώ να ταξιδέψω…». Εκεί, επειδή δεν έχουμε βιομηχανία, δεν έχουμε σύστημα, δεν έχουμε ομάδες έτοιμες, οι οποίες να μπορούνε… Τι να σου πω; Ακόμα και στο seating της πρεμιέρας! Το πού θα κάτσει ποιος στην πρεμιέρα. Είχα μια φανταστική ομάδα και δουλέψαμε ακόμη και γι’ αυτό 24 ώρες, προκειμένου να γίνει όπως εγώ πιστεύω ότι πρέπει να γίνει! Αλλιώς, πρέπει να κατεβάσω τα standards και να πω ότι «Ναι, θα είναι τα πράγματα πιο… ότι να ‘ναι, αλλά θα ‘χω και το χρόνο μου, για την οικογένειά μου, για τις σχέσεις μου, για μένα»… Αυτά σου τα λέω με πολλή λογική. Την ώρα που κάνω κάτι, είμαι τόσο καψούρης μ’ αυτό που δεν υπολογίζω τίποτα.\nΜεγαλώνεις, ωριμάζεις, αλλά γερνάς ταυτόχρονα. Το πρόσωπό σου γερνάει, μοιραία.\nΟλονών μας, θες δε θες. (Γέλια)\nΣου δημιουργεί κάποιες ανασφάλειες η ηλικία ως «όριο» εμπορικότητας και ίσως, σιγά-σιγά, αισθάνεσαι ότι αμύνεσαι απέναντι σε αυτό γυρνώντας το προς τη σκηνοθεσία;\nΌοοοοοοοοοχι! Εγώ, κατ’ αρχήν άρχισα να σκηνοθετώ στα 28, όταν ήμουν στα «Κλειστά Μάτια»…\nΠλέον, όμως, ωριμάζεις τόσο καλά στο σινεμά, που φαίνεται ότι θα μπορούσες να έχεις μια καλύτερη και πιο σεβαστή καριέρα ως σκηνοθέτης. Πόσω μάλλον αν και η επόμενη ταινία σου είναι ακόμη καλύτερη, ξανά… Ο ηθοποιός, ούτως ή άλλως, χάνει και τη «λάμψη» του, εκ φύσεως.\nΔεν πιστεύω ότι τη χάνει τη λάμψη. Εγώ πιστεύω ότι ένας ωραίος ηθοποιός, ας πούμε, αν μεγαλώνει ωραία, τη λάμψη του δεν τη χάνει, γίνεται «αλλιώς», γίνεται κάτι άλλο, μετουσιώνεται… Δεν μπορεί πάντα να είναι ένα νέο αγόρι, ο ωραίος γκόμενος…\nΚι εσύ ήσουν πάντα το «ωραίο αγόρι», όμως.\nΠου μεγάλωσα κι έγινα ο άντρας, ας πούμε… Δηλαδή, και στην ταινία αυτή, επίτηδες, σε πάρα πολλά σημεία ήμουν με μαύρους κύκλους κάτω από τα μάτια κτλ. Προσαρμόζω πάντα… Εντάξει, δεν έχω μεγαλώσει τόσο πολύ ακόμα. Δεν ξέρω στο μέλλον να σου πω. Σ’ αυτή τη φάση της ζωής μου, μέχρι τώρα, προσαρμόζω πάντα την πραγματικότητα την οποία βιώνω σε σχέση με τον ρόλο. Δεν θα πήγαινα να παίξω σήμερα το 25χρονο τεκνό…\nΣωστά. Αν κάποια στιγμή, όμως, αισθανθείς ότι ο ηθοποιός «δεν τραβάει» άλλο, το βλέπεις και λίγο σαν «σανίδα σωτηρίας» αυτό με το σινεμά και τη σκηνοθεσία, ειδικά;\nΌχι. Εγώ μόλις δω ότι δεν αισθάνομαι βολικά σαν ψυχοσύνθεση κάπου, αμέσως έχω φύγει. Πολύ βατά και πολύ κανονικά. Είναι λίγο σα να έχεις πάει σε ένα τραπέζι και να μην περνάς καλά. Ε, δεν θα βρεις έναν τρόπο, πολύ ευγενικά, για να φύγεις; Χωρίς να δημιουργήσεις μπάχαλο. Πολύ απλά, θα πεις «Συγγνώμη, παιδιά, πρέπει να φύγω γιατί μου προέκυψε ένα ραντεβού»… και θα φύγεις. Εγώ στα πάντα στη ζωή μου είμαι έτσι. Μόλις ανακαλύψω ότι δεν με καλύπτει ή δεν με κάνει τόσο ευτυχισμένο το κομμάτι μπροστά από την κάμερα… ήδη, στο «Ένας Άλλος Κόσμος» το έχω μετριάσει μέχρι εκεί που μ’ αρέσει. Αν ανακαλύψω ότι δεν μ’ αρέσει κι άλλο, ότι δεν θέλω, πολύ απλά, θα βρω με άλλο τρόπο να εκφράζομαι. Έχω ήδη βρει τους τρόπους. Το κομμάτι του σεναρίου, ας πούμε, που είναι κάτι καθαρά προσωπικό, δική μου ανάγκη, ούτως ή άλλως… Εκεί είμαι απόλυτα ευτυχισμένος εγώ. Στο κομμάτι του γραψίματος. Στο κομμάτι της σκηνοθεσίας, πάρα πολλές φορές, όταν έπρεπε να στηθώ και μπροστά από την κάμερα, έπιανα τον εαυτό μου να λέει «Πω πω, Παναγία μου, δεν μπορώ, δεν μπορώ, να τελειώνουμε, θέλω να πάω να κάτσω από πίσω»! Έχω πιάσει τον εαυτό μου να το λέει αυτό. Κι ύστερα κάθομαι στο monitor και λέω «Έτσι, τέλεια, πάμε τώρα να φτιάξουμε το παραμύθι».\nΓίνεσαι λίγο θεατής.\nΒέβαια. Αλλά, όμως, πιστεύω ότι έχει και πάρα πολλά γοητευτικά στοιχεία το κομμάτι τού μπροστά από την κάμερα. Μιλάς σ’ έναν άνθρωπο που είναι μπροστά από την κάμερα από τη δευτέρα τάξη του λυκείου! Έχω μεγαλώσει μπροστά από κάμερες. Είναι δεύτερη φύση το κομμάτι αυτό.\nΣτο σινεμά έχεις ήρωες; Σαν δημιουργούς, δηλαδή. Βλέποντας σινεμά σαν θεατής, σκεφτόσουν ποιοι σκηνοθέτες σου αρέσουν, ποιες ταινίες; Δεν το λέω σαν αναφορές ή «κλεψιές»…\nΕίχα ταινίες που μου άρεσαν πάρα πολύ, που αμέσως μου έρχονται σαν αναφορές στη ζωή μου. Ας πούμε το «Κράμερ Εναντίον Κράμερ» (1979) είναι μια ταινία που από μικρός θυμάμαι ότι πάντα με συγκινούσε. Με συγκινούσε οτιδήποτε είχε να κάνει με σχέση. Το «Τέλος μιας Σχέσης» (1999). Σαν σκηνοθέτης ο Νιλ Τζόρνταν. Εγώ τα πάω πάρα πολύ κακά με τα ονόματα. Δυστυχώς. Δεν θυμάμαι τα ονόματα. Αλλά όλων των ειδών τις ταινίες… Ας πούμε ο «Ε.Τ.» (1982). Τελείως χαζά σου λέω… (χαμογελάει)\nΔεν είναι καθόλου χαζό το «Ε.Τ.»…\nΌταν ήμουν τεσσάρων ετών, θυμάμαι ότι ήμουν στην αίθουσα με τον παππού μου, που με είχε πάει σινεμά. Πήγαινα πάρα πολύ συχνά σινεμά μικρός… Και θυμάμαι… όχι ότι είχα μαγευτεί, θυμάμαι τα πάντα, λες και ήμουν τουλάχιστον δεκαπέντε χρονών. Κι ήμουν τεσσάρων! Έχω αναφορές σε ταινίες τις οποίες μπορεί να έχω δει και δύο και δέκα και πενήντα φορές. Αλλά κρατούσα πάντα το συναίσθημα που σου αφήνουν αυτές οι ταινίες. Γι’ αυτό κι εγώ ήθελα πάντοτε να συγκινώ και να δημιουργώ συναισθήματα. Εξ ου και ο έρωτας, πάντα.\nΟ χώρος αυτός, του σινεμά, δεν σε αγαπάει. Είναι γνωστό και προφανές. Δεν νομίζω ότι σε αγαπάει ακριβώς…\nΌχι, γιατί; Έχω πολλούς ανθρώπους που με αγαπάνε…\nΣίγουρα κάποιους από τους συναδέλφους σου τους ηθοποιούς, άνθρωποι που έχουν δουλέψει μαζί σου…\nΠου έχω μεγαλώσει μαζί τους.\nΚαι λοιπά και λοιπά… Ο χώρος φαίνεται, όμως, και από σχόλια που μπορεί να διαβάσεις παντού, ότι δεν σε αγαπάει, δεν σε βλέπει σαν «δικό του» άνθρωπο. Καλά, ο κόσμος του σινεμά ειδικά δεν σε θεωρεί καθόλου «δικό του»! (Γέλια.) Αν βρεθείς στις επερχόμενες υποψηφιότητες της Ακαδημίας Κινηματογράφου, που σίγουρα πρέπει και σε αρκετές κατηγορίες, μάλιστα, θα δεις ότι θα έρθεις αντιμέτωπος με κόσμο που μέσα σε αυτόν το χώρο έχει παρέες, έχει κλίκες… Εγώ για σένα, χωρίς να σε ξέρω, έχω την αίσθηση ότι είσαι κάπως μόνος σου σε όλο αυτό.\nΟι άλλοι απέναντί σου θα έχουν… παρέες, φίλους, γνωριμίες, συμφέροντα, αλληλοπροστασίες. Στον χώρο των σκηνοθετών έχω δει μια κάποια ευγενή άμιλλα τα τελευταία χρόνια, μεταξύ κάποιων καινούργιων ανθρώπων. Αλλά θα βρεθείς αντιμέτωπος μπροστά σε μια κάστα που είναι συνάδελφοί σου, μεν, αλλά δεν είναι φίλοι σου πραγματικά και δεν αγαπάνε αυτό που κάνεις γιατί είναι… «εμπορικό». Θα το χτυπήσουν ως τέτοιο. Το «άλλοθί» τους είναι το εμπορικό, ότι εσύ δεν κάνεις κάτι καλλιτεχνικό γιατί είναι μόνο εμπορικό, άρα… δεν είναι καλλιτεχνικό! Και εκεί θα δεις, σίγουρα σου το λέω, ότι σε κάποιες κατηγορίες μπορεί να παραγνωριστείς, να μην σε «παίξουν» ή να φύγεις με άδεια χέρια. Δεν περιμένω να επιτεθείς τώρα απέναντι σε όλους αυτούς ή να μου απαντήσεις έτσι…\nΜα, πάντα ήταν έτσι. Στην καριέρα μου. Πάντα ήμουνα μόνος μου. Πάντα ήμουν έξω από κάστες. Πάντα ήμουν έξω από επιτροπές, παρέες… Δεν θεωρώ ότι, πολύ ειλικρινά σου το λέω αυτό, με καθόλου σεμνότητα, δεν θεωρώ ότι η Τέχνη περιέχει επί της ουσίας τέτοια πράγματα. Αυτά είναι πράγματα που φτιάχνουμε στις κοινωνίες εμείς, οι άνθρωποι. Και σε όλα τα είδη, όχι μόνο στην Τέχνη. Φτιάχνονται κάστες γιατί έτσι επιβιώνουν οι άνθρωποι. Το έχω δεχτεί αυτό εγώ. Δεν θα αποτελέσει ουδέποτε τροχοπέδη. Μπορεί στιγμιαία να θυμώσω, να απογοητευτώ, να στενοχωρηθώ. Ποτέ όμως, μέχρι τώρα που μιλάμε, ποτέ δεν αποτέλεσε… Πώς να σου το πω; Δεν στάθηκε εμπόδιο. Δεν αποτέλεσε κάτι παραπάνω από λίγη ώρα σκέψης, τα νεύρα, η απογοήτευση, αυτό το «ρε, γαμώτο!» που λες μερικές φορές. Αυτό… για ένα δευτερόλεπτο είναι! Μετά, θα σκεφτώ να πάω να πιώ καφέ με τους φίλους μου, θα σκεφτώ τι θα γράψω, θα σκεφτώ πού θα πάω ταξίδι, θα σκεφτώ, πάλι, τι θα γράψω… (Γέλια.) Με έναν τρόπο, από μικρό παιδί, εγώ πάντα ήμουν «στον κόσμο» μου. Πάντα ήμουν. Και πιστεύω ότι θα παραμείνω «στον κόσμο μου». Είναι λίγο όπως στο σχολείο, που ήμουν ένας πάρα πολύ κακός μαθητής και μου λέγανε πάντα «Πώς είναι δυνατόν, βρε παιδάκι μου, πρέπει οπωσδήποτε, και τι θα κάνεις στη ζωή σου…». Οι γονείς αυτό κάνουν πάντα, λογικό. Εμένα μπορεί να με στενοχωρούσε το ότι «έμενα» κάθε χρόνο, αλλά επί της ουσίας ενώ έμενα μετεξεταστέος, εγώ το καλοκαίρι, αυτό που έκανα, ήταν το να παίρνω τους κινηματογράφους σβάρνα, μόνος μου, και κάθε μέρα πήγαινα και έβλεπα κάτι σύμφωνα με τη γειτονιά, ανεξάρτητα από το τι έπαιζε. Και θέατρο και κινηματογράφο. Όλο το καλοκαίρι. Αυτό άμα το κάνει ένα παιδί 13ων, 14ων και 15 χρονών, που άμα είχα εγώ ένα δικό μου παιδί αυτή τη στιγμή θα ήταν 15 χρονών, θα το έβλεπα και θα έλεγα «Εντάξει, το παιδί αυτό είναι ευτυχισμένο μέσα σ’ αυτόν τον κόσμο, ζει στον κόσμο του»… Λοιπόν, από ένα σημείο και μετά, όλα αυτά με αφήνουν ανέγγιχτο. Και αν δεν με άφηναν ανέγγιχτο, δεν θα έφτανα στο σημείο, σήμερα, να μιλάμε εδώ. Αυτό σου το λέω πολύ ειλικρινά και χωρίς καμία έπαρση. Δε με νοιάζει. Δεν αφορούν τόσο πολύ όλα αυτά. Εμένα αυτό που με αφορά επί της ουσίας είναι να είμαι καλά και να μπορώ να γράψω μια ιστορία. Αυτό θέλω.\nΠοιες είναι οι ταινίες που σε έχουν κάνει να… πλαντάξεις στο κλάμα;\nΜια ταινία με την οποία είχα πλαντάξει στο κλάμα, πέρα από το «Κράμερ Εναντίον Κράμερ», ήταν το «Billy Elliot» (2000). Έχω να το δω χρόνια, βέβαια. Αλλά όταν το είχα δει, η σκηνή του πατέρα που τρέχει στον γιο του, να του πει ότι τον δέχτηκε η σχολή, θυμάμαι ότι είχα πλαντάξει στο κλάμα. Οτιδήποτε έχει να κάνει με σχέση, με έρωτα, με αγάπη, με οικογένεια, μέχρι τώρα στη ζωή μου, πάντα με συγκινούσε πάρα πολύ.\nΌταν τελειώνανε οι προβολές τού «Ένας Άλλος Κόσμος» στις οποίες βρέθηκες κι εσύ, ανά την Ελλάδα, κι έβλεπες τον κόσμο που έκλαιγε…\nΠω πω, ντρεπόμουν! Ήθελα να τους ρωτήσω «Περάσατε καλά;» και… (Γέλια.)\nΣε πλησίασαν κάποιοι άνθρωποι που ήθελαν να σε αγκαλιάσουν γι’ αυτό; Για το συναίσθημα της ταινίας; Κάπως πιο ανθρώπινα, γι’ αυτό που… τους έκανες;\nΌχι «κάποιοι». Πολλοί! Κι αυτό είναι κάτι το οποίο δεν υπήρχε στο «Αν…». Αυτό είναι το διαφορετικό εδώ που βιώνω. Δεν περίμενα ότι θα βγαίνουν και θα θέλουν να σε πάρουν αγκαλιά και να σου πουν «Σ’ ευχαριστούμε γι’ αυτό που έκανες». Για το οποίο εγώ νιώθω πάρα πολύ άβολα, όταν γίνεται αυτό… Μέσα μου «φουσκώνω» και μου αρέσει, αλλά εκείνη την ώρα θέλω ν’ ανοίξει η γη και να με καταπιεί. Δεν ξέρω γιατί. Δεν το έχω βιώσει ξανά. Στην επαρχία, τώρα, αυτό που βίωσα ήταν μοναδικό. Ήταν πάρα πολύ ωραίο. Εγώ, έχοντας «εκπαιδευτεί» από την κριτική και την αυστηρότητα αυτής, είναι φορές που μου λένε κάτι καλό και λέω… «Μήπως με κοροϊδεύουν τώρα, τι γίνεται;»! Και πάλι θα σου το έλεγα, αν δεν βίωνα αυτές τις μέρες, στην κάθε πόλη που πήγα, και τους εκατοντάδες ανθρώπους που έβγαιναν από την αίθουσα και τους έβλεπες ότι ήταν πολύ φορτισμένοι συναισθηματικά. Τώρα τι να πω;\nΈψαχνα να βρω έναν τρόπο για να κάνουμε φινάλε, να κλείσει αυτή η κουβέντα, αλλά είμαι κάπως… σε μια κατάσταση σύγχυσης. Μπερδεμένος από όλα αυτά τα πράγματα που μπορεί να έχουν ακουστεί για σένα εκεί έξω, από το γεγονός ότι και εγώ μπορεί να σου έχω φερθεί «άσχημα» στην προσωπική μου ζωή, σχολιάζοντας ή ανακυκλώνοντας φήμες, πράγματα για σένα που παραβιάζουν τον ιδιωτικό σου βίο, το ποιος πρέπει να είσαι σαν άνθρωπος, την ελευθερία του τι θέλεις να είσαι σαν άνθρωπος… Εγώ σπάνια μιλάω με ηθοποιούς, πολύ σπάνια. Προτιμώ πάντα τους σκηνοθέτες. Επειδή πείστηκα ότι μπορείς να κάνεις κάτι τόσο καλό στη σκηνοθεσία με το «Ένας Άλλος Κόσμος», με ενδιέφερε να μιλήσουμε. Έβαλα τον εαυτό μου να σκέφτεται τι έχεις περάσει ή πώς μπορεί να αισθάνεται ένας άνθρωπος που έχει ακούσει τόση κριτική ή τόσο πολλές φήμες όλα αυτά τα χρόνια. Και αναρωτήθηκα, πώς γίνεται να έχεις ακόμα τα λογικά σου, ύστερα από όλα αυτά; Και να βγάζεις ένα τέτοιο αποτέλεσμα δουλειάς;\nΔεν έχει να κάνει το αποτέλεσμα της δουλειάς τόσο πολύ. Εμένα πάντα η δουλειά και η ζωή μου ήταν… ίδιες. Συνυφασμένες. Το ένα προέκταση του άλλου. Δεν ήταν χωριστά. Δεν είχα ποτέ το «σπίτι – γραφείο, γραφείο – σπίτι». Να έχω την επαγγελματική μου ζωή και την προσωπική μου ζωή. Ποτέ. Το οποίο δεν είναι και καλό αυτό, έχω να σου πω. Δεν τα διαχώριζα. That’s it. Αυτό ήταν. Μέχρι τώρα στη ζωή μου… Επειδή, ακριβώς, από τα 16, δηλαδή εικοσιπέντε χρόνια πια, από μια πλευρά πιστεύω ότι υπάρχουν φορές που έμαθα να ζω μ’ αυτό, άλλες φορές καθόλου δεν μου άρεσε, πολύ με πλήγωνε, ποτέ δεν ήταν φρένο, πιστεύω… Και μ’ έναν τρόπο, δυστυχώς, θα σου ξαναπαντήσω αυτό που σου απάντησα και πριν: ήμουν πάντα «στον κόσμο μου», ίσως γιατί μόνο έτσι μπορούσα να σωθώ.\nΗ ταινία «Ένας Άλλος Κόσμος» συνεχίζει την προβολή της στους ελληνικούς κινηματογράφους σε διανομή της εταιρείας Village.\nTAGS: Αν..., Ένας Άλλος Κόσμος, Χριστόφορος Παπακαλιάτης


Αρχική Σελίδα » Αγγλική Γλώσσα » Λογοτεχνία - Τέχνες - Πολιτισμός » Δομικών Έργων (Ε.Ε.) » Διατροφή και αγορά » Παραγωγή γραπτού λόγου » Διοίκηση και Οικονομία (Ε.Ε.) » Ευέλικτη Ζώνη » Προσχολική Παιδαγωγική » ΜΜΕ » Παραγωγή γραπτού λόγου